IL-KUMMISSJONI EWROPEA Brussell, 16.5.2022 COM(2022) 223 final 2022/0162(COD) Proposta għal REGOLAMENT TAL-PARLAMENT EWROPEW U TAL-KUNSILL dwar ir-regoli finanzjarji applikabbli għall-baġit ġenerali tal-Unjoni (riformulazzjoni)



MEMORANDUM TA’ SPJEGAZZJONI 1.KUNTEST TAL-PROPOSTA •Raġunijiet u objettivi tal-proposta Ir-Regolament Finanzjarju jistabbilixxi l-prinċipji u r-regoli finanzjarji ġenerali għall-istabbiliment u l-implimentazzjoni tal-baġit tal-UE u għall-kontroll tal-finanzi tal-UE. Ir-Regolament Finanzjarju tal-2018 huwa r-riżultat ta’ reviżjoni maġġuri tar-Regoli ta’ Applikazzjoni preċedenti f’ġabra unika ta’ regoli. Ir-reviżjoni żiedet il-flessibilità, issimplifikat b’mod konsiderevoli r-regoli finanzjarji u wittiet it-triq għall-proposti skont il-Qafas Finanzjarju Pluriennali (QFP) għall-2021-2027. Jeħtieġ iż-żmien sakemm dawn ir-regoli ssimplifikati jiżviluppaw il-potenzjal kollu tagħhom għall-implimentazzjoni tal-programmi u l-istrumenti għall-2021-2027, pereżempju rigward l-approċċ ta’ awditu uniku, ir-rikonoxximent reċiproku tal-awditi u l-valutazzjonijiet, it-tnaqqis fil-piż amministrattiv, u l-attenzjoni fuq ir-riżultati. It-tibdil fir-regoli finanzjarji ħafna drabi joħloq inċertezza għar-riċevituri tal-fondi tal-UE. Għalhekk, issa l-Kummissjoni qed tipproponi emenda mmirata, bil-għan li jintlaħaq ekwilibriju tajjeb billi l-attenzjoni tingħata lil dawk il-modifiki li huma verament meħtieġa. Ir-raġuni ewlenija għal din ir-reviżjoni hija l-bżonn li r-Regolament Finanzjarju jiġi allinjat mal-pakkett QFP, biex b’hekk ikun hemm ġabra unika tar-regoli li jirregolaw in-nefqa tal-Unjoni, jiġifieri li r-regoli finazjarji ġenerali kollha jkunu inklużi fir-Regolament Finanzjarju. Dan se jipprovdi aktar ċertezza legali għall-istituzzjonijiet tal-Unjoni u għar-riċevituri tal-fondi tal-Unjoni. Il-proposta tirrifletti wkoll d-dikjarazzjonijiet li għamlu l-istituzzjonijiet tal-UE fil-kuntest tal-QFP. Barra minn dan, il-proposta tinkludi wkoll titjib u simplifikazzjonijiet immirati. Dawn ġew identifikati minn meta daħal fis-seħħ ir-Regolament Finanzjarju tal-2018 u uħud minnhom iwieġbu għal avvenimenti u tendenzi reċenti. It-titjib jibni fuq it-tagħlimiet li ħarġu mill-pandemija tal-COVID-19 u jiffoka fuq il-ġestjoni tal-kriżijiet. Għandu wkoll l-għan li jipproteġi aħjar l-interessi finanzjarji tal-UE (pereżempju billi jagħmel użu akbar tad-diġitalizzazzjoni), jikkontribwixxi aħjar biex jintlaħqu l-objettivi ta’ politika tal-UE u biex tinkiseb aktar simplifikazzjoni għar-riċevituri tal-fondi tal-Unjoni. •Konsistenza mad-dispożizzjonijiet eżistenti fil-qasam ta’ politika Din il-proposta ssegwi l-adozzjoni tal-pakketti QFP, biex ikompli jsir titjib fir-regoli li jridu jintużaw fl-implimentazzjoni tal-programmi u l-istrumenti għall-2021-2027, u aktar tard. Il-proposta tirrifletti ċerti derogi għar-Regolament Finanzjarju attwali li ddeċieda l-leġiżlatur tal-Unjoni matul in-negozjati tal-QFP, l-aktar dwar il-leġiżlazzjoni settorjali. Wieħed jistenna li s-simplifikazzjoni u t-titjib fir-regoli finanzjarji tal-UE jkabbru wkoll l-impatt tal-politiki u r-riżultati tagħhom fil-post. 2.BAŻI ĠURIDIKA, SUSSIDJARJETÀ U PROPORZJONALITÀ •Bażi ġuridika Il-proposta hija bbażata fuq l-Artikolu 322(1) tat-Trattat dwar il-Funzjonament tal-Unjoni Ewropea (TFUE). •Sussidjarjetà (għall-kompetenza mhux esklużiva) L-adozzjoni tar-regoli finanzjarji ġenerali tal-UE hija fil-kompetenza esklużiva tal-UE. •Proporzjonalità Din il-proposta tallinja r-Regolament Finanzjarju mal-pakkett tal-QFP 2021-2027 u tinkludi titjib u simplifikazzjonijiet immirati. Ma fihiex regoli li ma jkunux meħtieġa biex jintlaħqu l-objettivi tat-Trattat. 3.RIŻULTATI TAL-EVALWAZZJONIJIET EX POST, TAL-KONSULTAZZJONIJIET MAL-PARTIJIET IKKONĊERNATI U TAL-VALUTAZZJONIJIET TAL-IMPATT •Konsultazzjonijiet mal-partijiet ikkonċernati Bejn Lulju u Ottubru 2021 saret konsultazzjoni pubblika dwar l-emenda proposta għar-Regolament Finanzjarju, li rċeviet 38 kontribut. Il-kontributi ġew minn firxa wiesgħa ta’ partijiet ikkonċernati, fosthom il-pubbliku ġenerali, l-awtoritajiet tal-Istati Membri, organizzazzjonijiet internazzjonali, organizzazzjonijiet nongovernattivi (NGOs) u assoċjazzjonijiet tal-impriżi.

Rigward il-protezzjoni tal-interessi finanzjarji tal-Unjoni, il-maġġoranza ta’ dawk li wieġbu li huma favur li jkun hemm aktar trasparenza u miżuri ta’ protezzjoni. Jikkunsidraw li l-flessibilità u l-proporzjonalità huma meħtieġa, u jqisu li l-kunfidenzjalità, il-protezzjoni tad-data u l-użu konsistenti tal-għodod huma importanti. Il-parteċipanti ġeneralment kienu sodisfatti bil-possibilità ta’ titjib tas-sistema ta’ identifikazzjoni bikrija u ta’ esklużjoni (early-detection and exclusion system, EDES). Kien hemm appoġġ ġenerali biex il-Kummissjoni twettaq diliġenza dovuta xierqa sabiex ikun żgurat li l-entitajiet fdati jikkonformaw mad-dritt applikabbli tal-Unjoni u ma' standards internazzjonali u tal-Unjoni li dwarhom hemm qbil. Fl-aħħar nett, il-partijiet ikkonċernati riedu jsaħħu r-rwol tar-Regolament Finanzjarju rigward il-prevenzjoni tal-kunflitti ta’ interess professjonali ta’ kandidati jew offerenti. Madankollu, il-linji gwida interni tal-persunal tal-UE jistgħu wkoll ikollhom rwol f’dan. Il-parteċipanti fil-konsultazzjoni pubblika qablu dwar l-importanza li ċerti reġoli dwar l-implimentazzjoni tal-programm jiġu ssimplifikati u ċċarati biex b’hekk jonqos il-piż amministrattiv. Il-partijiet ikkonċernati kienu sodisfatti bil-miżuri għall-oqsma li ġejjin: (i) is-sigurtà u l-awtonomija strateġika tal-UE; (ii) l-istrumenti finanzjarji, il-garanziji baġitarji u l-assistenza finanzjarja, fejn hemm appoġġ ċar biex l-obbligi ta’ rappurtar jiġu ssimplifikati; kif ukoll (iii) il-kontrolli u l-awditi diġitali, fejn il-partijiet ikkonċernati qablu li s-sorveljanza mill-bniedem jenħtieġ li tinżamm. Rigward il-ġestjoni tal-kriżijiet, il-parteċipanti fil-konsultazzjoni kienu favur l-approċċ li jsir titjib fir-regoli dwar l-akkwist pubbliku li jibni fuq it-tagħlimiet li ħarġu mill-pandemija tal-COVID-19. Il-partijiet ikkonċernati elaboraw dwar il-possibilità ta’ tibdil, pereżempju flessibilità addizzjonali fl-iffinalizzar ta’ emendi kontrattwali, jiġu aċċettati dokumenti elettroniċi, kif ukoll il-faċilitazzjoni ta’ appoġġ għal inizjattivi u programmi globali. Il-Kummissjoni qieset dan il-feedback bir-reqqa u ħafna minnu ġie rifless fl-abbozz tal-proposta. •Valutazzjoni tal-impatt F’konformità mad-dikjarazzjoni tal-Kummissjoni dwar reviżjonijiet futuri tar-Regolament Finanzjarju, ma hemm bżonn ebda valutazzjoni tal-impatt. Ir-Regolament Finanzjarju jipprovdi r-regoli ġenerali u s-sett ta’ għodod għall-implimentazzjoni tal-programmi u l-istrumenti ta’ nfiq. Għalhekk, ir-reviżjonijiet tal-leġiżlazzjoni ma għandhom ebda impatt ekonomiku, ambjentali jew soċjali dirett li jista’ effettivament jiġi analizzat f’valutazzjoni tal-impatt. Il-valur miżjud tal-valutazzjonijiet tal-impatt iseħħ meta jsiru għażliet ta’ politika dwar programmi u strumenti ta’ nfiq speċifiċi, li jridu jkunu konformi mal-qafas regolatorju previst mir-Regolament Finanzjarju. Minflok, il-Kummissjoni wettqet konsultazzjoni pubblika għal din il-proposta, ħaġa li hija prassi normali. Il-Kummissjoni bniet ukoll fuq l-esperjenza operazzjonali u t-tagħlimiet miksuba, b’mod partikolari biex tidentifika u tanalizza l-kwistjonijiet li jridu jiġu indirizzati u l-valur miżjud li jġib l-involviment tal-Unjoni. •Idoneità regolatorja u simplifikazzjoni Ir-reviżjoni tar-Regolament Finanzjarju ma jidħolx fil-programm dwar l-idoneità u l-prestazzjoni tar-regolamentazzjoni (regulatory fitness and performance programme, REFIT). Madankollu, billi twieġeb għall-bżonn li r-regoli finanzjarji tal-UE jiġu ssimplifikati, mtejba u allinjati mal-pakkett tal-QFP 2021-2027, ir-reviżjoni qed tagħti kontribut sinifikanti għall-aġenda għal regolamentazzjoni aħjar. L-approċċ propost huwa kompletament konformi mal-qafas għal regolamentazzjoni aħjar u mal-ħidma tal-Kummissjoni dwar is-simplifikazzjoni. Pereżempju, il-proposta tinkludi referenza dwar l-awditi diġitali u t-teknoloġiji emerġenti biex tħajjar l-użu usa’ tagħhom, filwaqt li tinżamm il-flessibilità. Il-proposta tinkludi wkoll it-tagħlimiet li ħarġu mill-COVID-19 rigward l-akkwist pubbliku (pereż. l-akkwist konġunt, l-akkwist f’isem l-Istati Membri, l-użu ta’ korp ċentrali għall-akkwisti, l-akkwisti minn diversi sorsi għall-istess tip ta’ prodott jew servizz, il-fatturazzjoni elettronika u regoli aħjar dwar l-esperti esterni). Tinkludi wkoll miżuri ta’ simplifikazzjoni għall-għotjiet (pereż. forom simplifikati ta’ għotjiet, regoli aktar sempliċi dwar l-użu ta’ voluntiera, kalkolu aktar sempliċi biex tintwera l-konformità mal-prinċipju ta' nonprofitt, kif ukoll proċess aktar sempliċi għall-għoti tal-għajnuna umanitarja). L-għan aħħari ta’ dawn il-miżuri kollha hu li jonqos il-piż amministrattiv għall-applikanti kif ukoll għar-riċevituri tal-fondi tal-UE, mingħajr ma jinħolqu riskji addizzjonali għall-ġestjoni finanzjarja tajba tal-baġit tal-UE. Il-proposta ma teżentax lill-mikrointrapriżi mill-kamp ta’ applikazzjoni tagħha. Tali intrapriżi jistgħu jkunu benefiċjarji tal-fondi tal-UE u għalhekk iridu jkunu soġġetti għar-regoli finanzjarji ġenerali. Ir-regoli għall-perjodu ta’ finanzjament 2021-2027 diġà jagħmluha aktar faċli biex il-mikrointrapriżi jipparteċipaw. Pereżempju, il-Kummissjoni dan l-aħħar użat ir-regoli tar-Regolament Finanzjarju dwar forom issimplifikati tal-finanzjament biex tadotta deċiżjoni li tippermetti lis-sidien tal-mikrointrapriżi jiddikjaraw l-ispejjez tal-persunal tagħhom bħala spejjeż unitarji predefiniti fi kwalunkwe programm ta’ finanzjament, mingħajr il-bżonn li tingħata evidenza għar-rati dikjarati. Barra minn hekk, f’ċerti oqsma, il-proposta tnaqqas l-ispejjeż għall-intrapriżi li spiss huma intrapriżi mikro, żgħar u medji (MSMEs). Il-proposta għandha l-għan li ssaħħaħ l-implimentazzjoni tal-prinċipju tal-proporzjonalità billi, fost l-oħrajn, tistrieħ fuq id-diliġenza dovuta tas-sħab li jimplimentaw il-baġit b’ġestjoni indiretta. Dan jippermetti approċċ aktar flessibbli lejn l-MSMEs. B’mod aktar ġenerali, ħafna mill-miżuri ssimplifikati mmirati għandhom ikunu ta’ benefiċċju għall-intrapriżi kollha u għaldaqstant għall-intrapriżi żgħar u medji wkoll. •Drittijiet fundamentali Il-proposta tikkonforma mal-Karta tad-Drittijiet Fundamentali tal-Unjoni Ewropea. 4.IMPLIKAZZJONIJIET BAĠITARJI Il-proposta ma għandha ebda impatt fuq il-baġit. 5.ELEMENTI OĦRA •Spjegazzjoni fid-dettall tad-dispożizzjonijiet speċifiċi tal-proposta 1.1.Allinjament mal-QFP u simplifikazzjoni ·Allinjament mal-QFP (ġenerali): xi referenzi għall-atti bażiċi tal-2021-2027 u leġiżlazzjoni oħra żdiedu mar-Regolament Finanzjarju. Barra minn hekk, biex tkun iggarantita l-implimentazzjoni bla xkiel tar-Regolament tal-QFP, u f'konformità mal-approċċ tal-kodiċi regolatorju uniku, huwa propost li fir-Regolament Finanzjarju jiġu riflessi ċerti derogi għall-prinċipji baġitarji li huma stabbiliti fl-atti bażiċi settorjali (l-Artikoli 12, 14, 15 u 18, l-Artikolu 32(2), l-Artikolu 41(2), l-Artikolu 44(1) u (3), l-Artikolu 48(2), l-Artikolu 54, l-Artikolu 96(1) u (2), l-Artikolu 97(3), l-Artikolu 106(1), l-Artikolu 115(3), l-Artikolu 214(3), l-Artikolu 250(1)(b) u l-Artikolu 253(1)(c) tar-Regolament Finanzjarju). Barra minn hekk, b’segwitu għad-dikjarazzjoni konġunta dwar l-possibilità tal-inklużjoni tal-kontenut tar-Regolament dwar il-Kundizzjonalità Ġenerali, qed tiżdied referenza għal dan ir-Regolament fit-Titolu II dwar il-prinċipji li l-leġiżlazzjoni settorjali ma tistax tidderoga minnhom (l-Artikolu 6). ·Għoti u teħid b'self: il-proposta għandha l-għan li ssaħħaħ ir-rapportar f’konformità mad-dikjarazzjoni konġunta 2020/C 444 I/06, sabiex tiżdied it-trasparenza u tiġi ffaċilitata l-kooperazzjoni mal-awtorità baġitarja. L-emenda proposta tissimplifika l-obbligi ta’ rapportar għall-operazzjonijiet ta’ għoti u ta’ teħid b’self. Tikkodifika l-prassi attwali billi tinkludi fid-dokument anness mat-taqsima tal-baġit li tirrigwarda l-Kummissjoni, deskrizzjoni komprensiva tal-operazzjonijiet ta’ għoti u ta’ teħid b’self (l-Artikolu 52(1)). ·Dħul assenjat: il-proposta għandha l-għan li żżid it-trasparenza u l-viżibilità tad-dħul assenjat estern fid-dokumenti li jakkumpanjaw il-baġit, f’konformità mad-dikjarazzjoni konġunta (l-Artikolu 22(1) u l-Artikolu 41(3) u (8)). Għandha l-għan ukoll li tiffaċilita l-ġestjoni tal-kontribuzzjonijiet addizzjonali (inklużi dawk volontarji) mill-Istati Membri (l-Artikolu 21(2)), u b’hekk jiġi evitat il-bżonn li l-Istati Membri jintalbu jagħmlu pagamenti qabel ma jkun hemm il-ħtieġa għalihom.

·Strumenti finanzjarji u garanziji baġitarji: il-proposta għandha l-għan li ssaħħaħ iċ-ċarezza legali billi: (i) tindirizza l-inkonsistenzi u r-ridondanzi fir-Regolament Finanzjarju attwali; (ii) tirrifletti aħjar il-funzjonament tal-provvediment u tal-garanziji baġitarji; kif ukoll (iii) taġġorna r-regoli rilevanti (l-Artikolu 2(9), l-Artikolu 2(15) ġdid, l-Artikolu 2(33) ġdid, l-Artikolu 212(3), l-Artikolu 212(5), l-Artikolu 213(4), l-Artikolu 221 u l-Artikolu 223(6), l-Artikolu 213(5)) ġdid. ·Barra minn hekk, il-proposta tissimplifika r-rapportar biex jiġu evitati d-duplikazzjonijiet u l-inkonsistenzi. Issaħħaħ l-obbligi ta’ rapportar f’dokument ta’ ħidma mehmuż mal-abbozzi ta’ baġit u mar-rapport finanzjarju integrat skont l-Artikolu 253(1). Din is-simplifikazzjoni tfisser ukoll li l-Artikolu 250 attwali jrid jitħassar. Fl-aħħar nett, il-proposta ssaħħaħ l-Artikolu 218 billi tneħħi ċerti dispożizzjonijiet tal-ex Artikolu 41(5) għall-Artikolu 218. Dan jiggarantixxi li ma hemmx bżonn isiru żewġ rapporti paralleli dwar il-fond ta’ provvediment komuni b’kontenut simili (l-Artikolu 41(5)(g) ġdid, l-Artikolu 210(3) u l-Artikolu 218). ·Il-proposta tiċċara wkoll il-mod li bih il-provvediment u l-garanziji baġitarji jaġixxu flimkien mad-definizzjonijiet u r-regoli dwar l-impenji baġitarji, l-impenji legali, ir-riċevituri u l-pubblikazzjoni tal-informazzjoni dwar ir-riċevituri (l-Artikolu 2(38) u (58), l-Artikolu 7(4), l-Artikolu 10(3), l-Artikolu 38(3)(c), l-Artikolu 112(2), l-Artikolu 113(1)(a), l-Artikolu 113(4), l-Artikolu 115(2) u l-Artikolu 163). 1.2.Ġestjoni tal-kriżijiet, modernizzazzjoni u simplifikazzjoni ·Donazzjonijiet mhux finanzjarji minn istituzzjonijiet tal-UE: il-proposta tinkludi strument ġdid li jirrifletti l-prassi attwali. Se tipprovdi qafas għall-istituzzjonijiet tal-UE biex jagħmlu donazzjonijiet fil-forma ta’ prodotti, servizzi, provvisti jew xogħlijiet. Se tipprovdi wkoll bażi ġuridika stabbli f’mod partikolari għal sitwazzjonijiet ta’ emerġenza futuri, toffri aktar trasparenza, obbligu ta' rendikont u ċertezza legali għar-riċevituri (l-Artikolu 2(1), (2), (3), (38), (50) u (58), l-Artikolu 133, l-Artikolu 154(3) u l-Artikolu 244 ġdid). ·Premjijiet: l-istess bħall-introduzzjoni ta’ donazzjonijiet mhux finanzjarji, jenħtieġ li l-istituzzjonijiet tal-UE jkunu jistgħu jaġġudikaw premjijiet ta’ natura mhux finanzjarja bħal vawċers, biljetti u vjaġġi. Dan huwa importanti wkoll, pereżempju, biex żgħażagħ li ma jkollhomx kont bankarju fl-Istat Membru tagħhom ikunu jistgħu jipparteċipaw f'kompetizzjonijiet u jirċievu faċilment il-premju tagħhom b'mod prattiku. L-introduzzjoni ta’ din il-possibilità teħtieġ modifiki żgħar fl-Artikoli 2(52), 210(4) u 211(1). ·Akkwist pubbliku u esperti: il-proposta tadatta r-regoli dwar l-akkwist pubbliku li japplikaw f’sitwazzjonijiet ta’ ġestjoni tal-kriżijiet biex istituzzjonijiet jew korpi tal-UE jkunu jistgħu jakkwistaw f’isem l-Istati Membri jew jaġixxu bħala korp ċentrali għall-akkwisti. Dan il-korp ċentrali għall-akkwisti jkun jista’ jagħmel donazzjoni ta’ provvisti u servizzi, jew ibiegħhom mill-ġdid, lill-Istati Membri, kif ukoll iniedi proċeduri ta’ akkwist konġunt, iżda l-istituzzjonijiet tal-UE ma jkunux qed jakkwistaw is-servizzi u l-provvisti għalihom infushom (l-Artikolu 169(1) u (2), l-Artikolu 169(3) ġdid, u l-punt 11.1(f) u l-punt 12.2(a) tal-Anness I). Il-proposta taġġorna wkoll id-definizzjoni ta’ kriżi biex tinkludi s-saħħa pubblika u tal-annimali, sitwazzjonijiet ta’ emerġenza fis-sikurezza alimentari u theddid globali għas-saħħa bħalma huma l-pandemiji (l-Artikolu 2(22)). Miżuri oħra ta’ simplifikazzjoni u rettifiki u aġġornamenti tekniċi jippermettu li jsiru kuntratti minn diversi sorsi, jikkoreġu l-inkonsistenzi u l-ommissjonijiet, u jiċċaraw id-diġitalizzazzjoni tal-proċeduri ta’ akkwist (l-Artikolu 2(46) ġdid, l-Artikolu 2(76), l-Artikolu 164(5), l-Artikolu 168(3), l-Artikolu 171(1), l-Artikolu 173(1), l-Artikolu 174(2) u (3), l-Artikolu 175, u l-punt 1.2, il-punt 6.2, il-punt 6.3, il-punt 6.4, il-punt 6.6, il-punt 9.3, il-punt 9.4, il-punt 9.5, il-punt 11.1(a) u (c), il-punt 11.1(h)(iv), il-punt 11.1(j) u (m), il-punt 11.2, il-punt 16.3(f) u (g), il-punt 18.1, il-punt 18.7, il-punt 19.2, il-punt 20.2, il-punt 21.1, il-punt 24.3, il-punt 27, il-punt 28.1, il-punt 28.2, il-punt 29.4 ġdid, il-punt 30.2, il-punt 31.1, il-punt 34 ġdid, il-punt 35.1 u l-punt 39.3 tal-Anness I). Il-proposta tkompli tallinja r-regoli dwar l-akkwist pubbliku tar-Regolament Finanzjarju mad-Direttiva 2014/24/UE dwar l-akkwist pubbliku u d-Direttiva 2014/55/UE dwar il-fatturazzjoni elettronika. Pereżempju, il-proposta tiċċara l-limiti ta’ żmien li japplikaw għas-sistema dinamika ta’ xiri, u tinkludi l-possibilità li jiġu vvalutati – bħala kriterji għall-aġġudikazzjoni – il-kwalifiki u l-esperjenza tal-persunal assenjat biex iwettaq il-kuntratt (l-Artikolu 117(3), l-Artikolu 176(2), l-Artikolu 176(4) u (5) ġdid, u l-Artikolu 179(1)). Il-proposta twieġeb ukoll għall-bżonn ta’ regoli aktar flessibbli għad-delegazzjonijiet tal-Unjoni f’pajjiżi terzi, li jqisu wkoll il-kundizzjonijiet tas-suq lokali u l-prattiki tal-Istati Membri. Għalhekk, il-limitu massimu għall-aċċess għas-suq u r-regoli dwaru huma allinjati ma’ dawk li bħalissa japplikaw għall-akkwist pubbliku fl-azzjonijiet esterni. Barra minn hekk, id-delegazzjonijiet tal-Unjoni li jaġġudikaw kuntratti f’isimhom stess ikunu jistgħu jaċċettaw, pereżempju, il-preżentazzjoni bl-idejn tad-dokumenti (l-Artikolu 153(5)). Huwa propost ukoll li l-miżuri li ttieħdu skont l-Istrument għal Akkwist Internazzjonali (International Procurement Instrument, IPI, għadu mhux adottat) jiġu applikati għall-akkwist tal-istituzzjonijiet tal-UE. L-awtoritajiet kontraenti se jkollhom japplikaw il-miżuri tal-IPI (f’forma ta’ aġġustament tal-punteġġ għall-offerti li jirċievu mingħand operaturi ekonomiċi stabbiliti f’ċerti pajjiżi terzi, jew fil-forma ta’ esklużjoni ta’ dawn l-operaturi) bl-istess mod li japplikawhom l-awtorità kontraenti u l-entitajiet kontraenti tal-Istati Membri ladarba jidħol fis-seħħ ir-Regolament IPI u l-miżuri IPI jiġu adottati u ppubblikati fil-Ġurnal Uffiċjali – jenħtieġ li l-istituzzjonijiet tal-UE jagħtu l-eżempju u japplikaw l-istess regoli (l-artikolu 179(1), u l-punt 14 tal-Anness I). Il-proposta twieġeb għall-bżonn li l-proċeduri ta’ akkwist rigward il-binjiet jiġu ssimplifikati. Barra minn hekk, il-proposta teskludi mill-kamp ta’ applikazzjoni tar-regoli dwar l-akkwist pubbliku ta’ dan ir-Regolament lis-servizzi ta’ awtentikazzjoni li jipprovdu n-nutara, fosthom il-possibilità li jkun hemm proċeduri nnegozjati mingħajr il-pubblikazzjoni minn qabel għas-servizzi li jagħtu l-organizzazzjonijiet tal-Istati Membri u testendi l-kamp ta’ applikazzjoni biex tintuża proċedura nnegozjata mingħajr il-pubblikazzjoni minn qabel ta’ avviż dwar kuntratt wara li tkun falliet proċedura kompetittiva permezz tan-negozjar (l-Artikolu 164 u l-punt 6 tal-Anness I). Skont il-każistika attwali, l-offerenti jridu jipprovdu evidenza dwar il-kriterji tal-għażla u tal-esklużjoni qabel ma l-awtorità kontraenti tieħdu d-deċiżjoni taġġudika l-kuntratt. Il-proposta tiggarantixxi li r-Regolament Finanzjarju jiġi allinjat mal-każistika rigward dan (l-Artikolu 2(51) u l-punt 18.4 tal-Anness I). Il-premessi jenfasizzaw ir-regoli attwali dwar l-akkwist pubbliku ekoloġiku. Fl-aħħar nett il-proposta tagħmel ir-regoli aktar komprensivi għall-esperti u tallinjahom mar-realtà tas-suq. B’hekk l-istituzzjonijiet tal-Unjoni jkunu jistgħu jikkompetu b’remunerazzjonijiet li joffru atturi oħrajn fis-suq meta jkunu qed jikkuntrattaw esperti esterni bi ħlas. Ir-regoli l-ġodda jippermettu li l-Kummissjoni tkun tista’ tuża l-listi tal-esperti għal żmien itwal (l-Artikolu 242). ·Għotjiet: il-proposta tinkludi aġġornamenti tekniċi, simplifikazzjoni, kjarifikazzjonijiet u rettifiki. Tiċċara r-regoli dwar il-forom issimplifikati tal-għotjiet (l-Artikolu 184(3) u l-Artikolu 187) u tistabbilixxi li l-limitu ta’ 50% tal-ispejjeż tal-voluntiera japplika għall-finanzjament totali ta’ azzjoni (l-Artikolu 194(2)). Barra minn hekk, il-proposta tiċċara li ma hemmx bżonn sistematikament ta’ proċedura kontenzjuża biex parteċipant jiġi rifjutat minn proċedura ta’ aġġudikazzjoni (l-Artikolu 135). Il-proċedura tissimplifika wkoll il-kalkoli skont il-prinċipju ta' nonprofitt (l-Artikolu 196(4)) u l-forniment ta’sostenn finanzjarju lil partijiet terzi għal każi speċjali (it-tielet subparagrafu tal-Artikolu 208). Biex tiżdied it-trasparenza, hemm miżjuda definizzjoni ta’ NGOs, filwaqt li dawk li japplikaw għall-għotjiet ikollhom jiddikjaraw l-istatus legali tagħhom u jikkonfermaw jekk humiex NGOs (l-Artikolu 2(46) ġdid u l-Artikolu 200(1)(a)). Fl-aħħar nett, id-definizzjoni u l-użu ta’ “kuntratti pubbliċi” skont it-Titolu VII huma kkoreġuti (l-Artikolu 2(16) u l-Artikolu 205(1) u (2)).

·Donazzjonijiet lill-istituzzjonijiet tal-UE: il-proposta tippermetti li jittieħdu deċiżjonijiet mingħajr dewmien dwar jekk donazzjonijiet jiġu aċċettati jew miċħuda meta jkun hemm bżonn ta’ reazzjoni rapida, f’każi eċċezzjonali u b’salvagwardji xierqa, meta tali donazzjonijiet isiru għall-iskop ta’ għajnuna umanitarja, appoġġ ta’ emerġenza, protezzjoni ċivili jew ġestjoni ta’ kriżi (l-Artikolu 25(3)). ·Diġitalizzazzjoni: Il-proposta tappoġġa l-impenn tal-Kummissjoni li ssir diġitali b'mod awtomatiku. Dan iżid l-effiċjenza u l-kwalità tal-kontrolli u tal-awditi bl-għajnuna tad-diġitalizzazzjoni u t-teknoloġiji emerġenti bħall-estrazzjoni tad-data, it-tagħlim awtomatiku, l-awtomatizzazzjoni tal-proċessi robotiċi u l-intelliġenza artifiċjali. L-għoti ta’ aktar viżibbiltà lil dawn l-aspetti jwassal għal użu usa’ u aktar konsistenti tal-awditi u tal-kontrolli diġitali. Dan, min-naħa l-oħra, mistenni li jżid il-livell ta’ affidabilità, filwaqt li jnaqqas l-ispejjeż tal-awditi u tal-kontrolli (l-Artikolu 36, l-Artikolu 63(4)(a), l-Artikolu 74(5) u (6), l-Artikolu 150(1)). Il-proposta għandha wkoll l-għan li ttejjeb il-kwalità u l-interoperabilità tad-data dwar ir-riċevituri tal-finanzjament tal-Unjoni għall-kontrolli u l-awditi, inkluż permezz tal-użu ta’ sistema tal-IT integrata unika għall-estrazzjoni tad-data u l-punteġġ tar-riskju (aktar dettalji fil-punt 3 hawn taħt). Jenħtieġ li ċerti regoli u proċeduri dwar l-akkwist u l-esperti jiġu emendati biex jirriflettu l-progress fid-diġitalizzazzjoni. ·Tranżizzjoni ekoloġika: din il-proposta għandha wkoll l-għan li taġġusta r-Regolament Finanzjarju biex tiggarantixxi li l-implimentazzjoni tal-baġit tgħin b’mod effettiv biex jinkiseb il-Patt Ekoloġiku Ewropew. Għal dan il-għan, jenħtieġ li fl-Artikolu 33(2) tiddaħħal referenza espliċita għall-prinċipju li ma ssir l-ebda ħsara, f’konformità mal-impenn tal-Kummissjoni għal finanzjament sostenibbli u t-tranżizzjoni ekoloġika. Barra minn hekk, biex tiġi ffaċilitata l-ekoloġizzazzjoni tal-bini tal-UE, fl-Artikolu 271 iddaħħlet il-possibilità li jintuża self għall-finanzjament tar-rinnovazzjoni tal-bini. Fl-aħħar nett, meta rilevanti, jenħtieġ li s-sejħiet għall-offerti fil-proċeduri ta’ akkwist pubbliku jkunu jinkludu kriterji ekoloġiċi għall-aġġudikazzjoni jew tal-għażla biex jinċentivaw lill-operaturi ekonomiċi joffru opzjonijiet aktar sostenibbli. F’konformità mal-Artikolu 6(4) tal-Liġi dwar il-Klima, il-Kummissjoni tqis li l-proposti ta’ hawn fuq huma konsistenti mal-objettiv tan-newtralità klimatika stabbilit fl-Artikolu 2(1) tal-Liġi dwar il-Klima, kif ukoll mal-miri klimatiċi tal-Unjoni għall-2030 u għall-2040. Dawn il-proposti huma konsistenti wkoll mal-iżgurar tal-progress fl-adattament, kif imsemmi fl-Artikolu 5 tal-Liġi dwar il-Klima, u allinjati mal-objettivi tal-Liġi dwar il-Klima. 1.3.Protezzjoni msaħħa tal-interessi finanzjarji tal-UE u l-ġestjoni indiretta ·Sistema ta' identifikazzjoni bikrija u ta' esklużjoni: huwa propost li s-sistema tissaħħaħ billi tiġi applikata b’mod immirat aħjar għall-fondi kemm fil-ġestjoni kondiviża kif ukoll fil-ġestjoni diretta fejn il-fondi jiġu żborżati bħala kontribuzzjonijiet finanzjarji lill-Istati Membri, pereżempju skont il-Faċilità għall-Irkupru u r-Reżiljenza. L-objettiv huwa li l-awtoritajiet tal-Istati Membri ma jitħallewx jagħżlu operaturi ekonomiċi frodulenti biex iwettqu proġetti, u jipproteġu aħjar il-baġit tal-Unjoni kontra mġiba ħażina serja mingħajr ma jistennew l-eżitu finali tal-proċeduri nazzjonali. Dwar id-dimensjoni transterritorjali tal-implimentazzjoni tal-proġetti, huwa propost li l-esklużjoni ta’ entitajiet u persuni fil-livell tal-Unjoni tkun tapplika għall-finanzjament kollu tal-Unjoni għall-implimentazzjoni tal-proġetti fl-Istati Membri kollha. Esklużjoni bħal din tkun soġġetta għal diversi limitazzjonijiet u salvagwardji. Il-kamp ta’ applikazzjoni tagħha jkun limitat għal lista eżawrjenti tal-aktar forom serji ta’ mġiba ħażina (pereż. il-korruzzjoni, il-frodi, il-ħasil tal-flus u t-terroriżmu) li jinsabu f’dawn li ġejjin: (i) awditu finali tal-Unjoni, rapport tal-Uffiċċju Ewropew Kontra l-Frodi (l-OLAF) jew investigazzjoni mill-Uffiċċju tal-Prosekutur Pubbliku Ewropew (l-UPPE); jew (ii) awditu nazzjonali, sentenza jew deċiżjoni amministrattiva (l-Artikolu 138(2), l-Artikolu 139(1) u l-Artikolu 145(5)). Minbarra dan ta’ hawn fuq, jiżdiedu raġunijiet awtonomi għall-esklużjoni, ibbażati fuq ir-rifjut ta’ kooperazzjoni f’investigazzjonijiet, kontrolli jew awditi mwettqa minn uffiċjal tal-awtorizzazzjoni, l-OLAF, l-UPPE jew il-Qorti tal-Awdituri u bl-inċitament għall-mibegħda jew id-diskriminazzjoni (l-Artikolu 139(1)(i) il-ġdid u 139 (1) (c) (vi), rispettivament). Qed jiġi propost ukoll li l-ksur ta’ kunflitt ta’ interess jissemma b’mod espliċitu bħala raġuni awtonoma ta’ esklużjoni fil-kunċett ta’ kondotta professjonali ħażina serja (l-Artikolu 139(1)(c) (iv)). Qed tiġi proposta proċedura mħaffa għall-każijiet li jeżiġuha n-natura jew iċ-ċirkustanzi tagħhom (l-Artikolu 139(6) ġdid). Il-proposta tinkludi wkoll il-possibilità li jiġu esklużi s-sidien benefiċjarji u l-entitajiet affiljati jekk jitqies li r-rekwiżiti għall-attribuzzjoni tal-obbligazzjoni ġew issodisfati (l-Artikolu 138(2)(h) u (i) ġdid, l-Artikolu 139(2) u l-Artikolu 139(5) ġdid). Emendi oħra jindirizzaw in-nuqqasijiet attwali fis-sistema, pereżempju billi joħolqu preżunzjoni legali ta’ notifika tal-kontenut ta’ ittri kontradittorji u deċiżjonijiet amministrattivi (l-Artikolu 138(2)(g) ġdid, l-Artikolu 139(1), l-Artikolu 139(1)(d) (i), l-Artikolu 139(1)(e), l-Artikolu 139(7), l-Artikolu 140(1), l-Artikolu 143, l-Artikolu 145(5), l-Artikolu 146(2), l-, l-Artikolu 147 ġdid, l-Artikolu 152(3) ġdid, l-Artikolu 152(2)(h), l-Artikolu 153 u l-Artikolu 156(6) ġdid). ·Sistema tal-IT integrata unika għall-estrazzjoni tad-data u l-punteġġ tar-riskju: il-proposta għandha l-għan li ttejjeb il-kwalità u l-interoperabbiltà tad-data dwar ir-riċevituri tal-finanzjament tal-Unjoni u dwar dawk li fl-aħħar mill-aħħar jibbenefikaw, direttament jew indirettament, mill-finanzjament tal-Unjoni. Għall-prevenzjoni, l-identifikazzjoni, l-investigazzjoni u l-korrezzjoni effettivi tal-frodi, jew għar-rimedju tal-irregolaritajiet, hemm bżonn li jkunu jistgħu jiġu identifikati l-persuni fiżiċi li huma s-sidien benefiċjarji tar-riċevituri u li fl-aħħar mill-aħħar jibbenefikaw mill-użu ħażin tal-finanzjament tal-Unjoni. Dan jinkiseb billi jiġu standardizzati r-reġistrazzjoni u l-ħżin elettroniċi tad-data dwar ir-riċevituri tal-finanzjament tal-Unjoni u s-sidien benefiċjarji tagħhom għal skopijiet ta’ kontroll u awditjar. Barra minn hekk, ikun hemm obbligu li tintuża sistema tal-IT integrata unika għall-estrazzjoni tad-data u għall-valutazzjoni tar-riskju (ipprovduta mill-Kummissjoni) biex wieħed jaċċessa u janalizza dik id-data dwar ir-riċevituri tal-finanzjament tal-Unjoni. Din is-sistema tiffaċilita b’mod konsiderevoli l-identifikazzjoni tar-riskji ta’ frodi, korruzzjoni, finanzjament doppju, kunflitt ta’ interess u irregolaritajiet oħra. Il-Kummissjoni tkun responsabbli għall-iżvilupp, il-ġestjoni u s-superviżjoni tas-sistema tal-IT unika integrata għall-estrazzjoni tad-data u l‑punteġġ tar-riskju (l-Artikoli 36, 159a u 275). Jenħtieġ li r-regoli dwar ir-reġistrazzjoni, il-ħżin, it-trasferiment u l-ipproċessar tad-data jkunu jikkonformaw mar-regoli applikabbli dwar il-protezzjoni tad-data. Fl-aħħar nett, il-proposta tapplika l-Artikolu 36 għal każijiet fejn l-Istati Membri jirċievu u jimplimentaw finanzjament tal-Unjoni b’ġestjoni diretta. L-obbligi ta’ hawn fuq japplikaw għall-programmi adottati fil-QFP ta’ wara l-2027 u ffinanzjati minnu biex ikun hemm biżżejjed żmien sakemm jiġu adattati s-sistemi tad-data elettronika u jingħataw gwida u taħriġ. Matul il-perjodu ta’ tranżizzjoni, l-applikazzjoni volontarja se tibqa’ possibbli u se tiġi nkoraġġita. Din il-proposta għandha rwol ewlieni fl-azzjonijiet għad-diġitalizzazzjoni spjegati fil-punt 2 hawn fuq. ·Trasparenza: il-proposta għandha l-għan li ttejjeb l-informazzjoni pprovduta lill-pubbliku dwar l-użu tal-baġit tal-Unjoni u dwar ir-riċevituri tal-finanzjament tal-Unjoni. Dan jinkiseb billi l-Istati Membri li jimplimentaw il-baġit tal-Unjoni b’ġestjoni kondiviża, l-entitajiet li jimplimentaw il-baġit tal-Unjoni b’ġestjoni indiretta, u istituzzjonijiet u korpi oħra tal-Unjoni jkunu obbligati jibagħtu informazzjoni lill-Kummissjoni dwar ir-riċevituri tagħhom tal-finanzjament tal-Unjoni mill-inqas darba fis-sena. Il-Kummissjoni żżid mal-informazzjoni ta’ hawn fuq id-data li jkollha dwar il-ġestjoni diretta u tkun responsabbli għall-konsolidazzjoni, iċ-ċentralizzazzjoni u l-pubblikazzjoni tal-informazzjoni f’bażi tad-data f’sit web uniku, li jkopri l-metodi kollha tal-implimentazzjoni tal-baġit tal-Unjoni, inkluż minn istituzzjonijiet u korpi oħra tal-Unjoni. Is-sit web uniku li jirriżulta jkun verżjoni mtejba tas-Sistema ta’ Trasparenza Finanzjarja li bħalissa qed tintuża għall-ġestjoni diretta (l-Artikoli 38, 159 u 275). Fl-aħħar nett, il-proposta tapplika l-Artikolu 38 għal każijiet fejn l-Istati Membri jirċievu u jimplimentaw finanzjament tal-Unjoni b’ġestjoni diretta. L-obbligi ta’ hawn fuq japplikaw għall-programmi adottati fl-ambitu tal-QFP ta’ wara l-2027 u ffinanzjati minnu, biex tiġi ggarantita tranżizzjoni bla xkiel u jiġu adattati s-sistemi tad-data elettronika. ·Ġestjoni indiretta: il-ġestjoni indiretta tiddependi fuq ir-regoli, is-sistemi u l-proċeduri tas-sħab tal-Unjoni inkarigati mill-implimentazzjoni biex jipprovdu protezzjoni adegwata tal-interessi finanzjarji tal-UE. Il-proposta għandha l-għan li ssaħħaħ l-applikazzjoni tal-proporzjonalità bħala prinċipju ġenerali tal-liġi, b’mod partikolari meta jiġu vvalutati s-sħab u jiġu imposti l-obbligi kuntrattwali. Dan itejjeb il-kooperazzjoni mas-sħab tal-Unjoni inkarigati mill-implimentazzjoni. Il-proposta hija konsistenti wkoll mar-regoli maqbula reċentement fil-qafas tal-Istrument ta’ Viċinat, ta’ Kooperazzjoni għall-Iżvilupp u ta’ Kooperazzjoni Internazzjonali. Jenħtieġ li jiġi evitat piż amministrattiv bla bżonn, b’mod partikolari għar-riċevituri finali li huma MSMEs jew operaturi ekonomiċi komparabbli b’fatturat jew total tal-karta bilanċjali ekwivalenti. Hemm bżonn li d-dispożizzjonijiet rilevanti jiġu aġġustati, u l-kontroreferenzi jiġu aġġornati. Bħala simplifikazzjoni, il-proposta tipprevedi l-għażla li l-awtoritajiet ta’ ġestjoni b’ġestjoni kondiviża jiġu eżentati mill-valutazzjoni tal-pilastri, peress li r-regoli tagħhom diġà huma vvalutati fl-ambitu tal-ġestjoni kondiviża. Il-possibilità attwali li l-aġenziji deċentralizzati jiġu eżentati mill-valutazzjoni tal-pilastri ssir eżenzjoni awtomatika u tiġi estiża għal aġenziji kompletament awtofinanzjati u għal missjonijiet tal-PESK. Fl-aħħar nett, ir-regoli dwar it-trasparenza għar-riċevituri tal-finanzjament tal-UE jinbidlu u jiżdiedu l-kjarifiki tekniċi (l-Artikolu 62(1), l-Artikoli 158 u 159, l-Artikolu 160(3), l-Artikolu 212(3) ġdid u l-Artikolu 212(4)). ·Proċeduri ta’ aġġudikazzjoni tal-Unjoni li jikkonċernaw is-sigurtà jew l-ordni pubbliku: din il-proposta għandha l-għan li tistabbilixxi kundizzjonijiet speċifiċi għall-parteċipazzjoni ta’ entitajiet ta’ pajjiżi terzi fi proċeduri ta’ aġġudikazzjoni tal-Unjoni li jikkonċernaw is-sigurtà jew l-ordni pubbliku. Għandha wkoll l-għan li tapplika dawn il-kundizzjonijiet f’konformità mal-obbligi internazzjonali tal-Unjoni, b’mod partikolari fil-qasam tal-akkwist pubbliku. Dawn ir-regoli jikkonċernaw proċeduri ta’ aġġudikazzjoni għal kull tip ta’ strument ta’ implimentazzjoni tal-baġit: għotjiet, akkwist, premjijiet, ġestjoni indiretta, eċċ. (l-Artikolu 137 ġdid). ·Kunflitt ta’ interess: din il-proposta tinkludi kjarifika tal-kunċett tal-liġi applikabbli, li tinkludi l-liġi nazzjonali dwar il-kunflitt ta’ interess (l-Artikolu 61). ·Interessi kunfliġġenti professjonali li jistgħu jaffettwaw b’mod negattiv it-twettiq ta’ kuntratt ta’ akkwist pubbliku. B’segwitu għall-investigazzjoni tal-Ombudsman Ewropew dwar l-aġġudikazzjoni ta’ kuntratt, huwa propost li tiżdied definizzjoni u raġuni espliċita għalfejn parteċipanti jiġu rifjutati mill-proċeduri ta’ aġġudikazzjoni għal tali raġunijiet (l-Artikolu 144). Barra minn hekk, l-offerenti kollha jridu jippreżentaw dikjarazzjoni fuq l-unur li tikkonferma li ma għandhom l-ebda interess professjonali kunfliġġenti, u jipprovdu l-informazzjoni rilevanti meta jkun meħtieġ (il-punt 18.4 tal-Anness I). Fl-aħħar nett, il-proposta tenfasizza l-obbligu tal-awtorità kontraenti li tivvaluta jekk hemmx tali interessi (il-punt 20.1 tal-Anness I). ·L-assistenza tal-Istati Membri fl-irkupru ta’ talbiet tal-UE trid tiġi ggarantita billi jiġi estiż il-mekkaniżmu ta’ assistenza li diġà qed jiġi applikat bejn l-Istati Membri skont id-Direttiva 2010/24/UE dwar l-assistenza reċiproka għall-irkupru ta’ talbiet relatati ma’ taxxi, dazji u miżuri oħra biex ikopru wkoll lill-Kummissjoni. Sabiex it-talbiet tal-UE jiġu rkuprati b’mod aktar effikaċi, l-uffiċjal tal-kontabbiltà tal-Kummissjoni jrid ikun jista’ jiddependi fuq l-assistenza tal-Istati Membri biex jinnotifika b’mod effikaċi lid-debituri u jidentifika l-assi tad-debituri (l-Artikolu 104 ġdid). ·Sussidji barranin: il-proposta tal-Kummissjoni għal regolament dwar is-sussidji barranin bħalissa qed tiġi nnegozjata. Skont kif il-proposti jimxu ’l quddiem, ir-Regolament Finanzjarju jista’ jiġi allinjat ma’ dak ir-regolament ġdid matul in-negozjati. 1.4.Simplifikazzjonijiet mixxellanji u aġġornamenti tekniċi

Qed jiġu proposti l-bidliet tekniċi u l-aġġornamenti għar-Regolament Finanzjarju li ġejjin: ·jiġu ttrattati l-ommissjonijiet u l-kontroreferenzi ħżiena fl-Artikolu 49(1), l-Artikolu 71, l-Artikolu 114(4), l-Artikolu 154(3), l-Artikolu 163(4) u l-Artikolu 253(1)(d) u (f); ·tiġi kkompletata l-lista ta’ dokumenti ta’ ħidma fl-Artikolu 41(3)(e) b’dokument dwar il-politika tal-bini; ·jiġi emendat l-Artikolu 41(4)(j) biex jirrifletti l-Istandards Internazzjonali tal-Kontabbiltà għas-Settur Pubbliku; ·jiġu aġġustati r-regoli speċifiċi dwar l-impenji għall-Fond Agrikolu Ewropew ta’ Garanzija fl-Artikolu 114 biex jiġi ffaċilitat allinjament aħjar mal-prattiki kontabilistiċi standard. Din il-bidla teknika taffettwa wkoll ir-regoli speċifiċi għall-pagamenti li jsiru bil-quddiem skont l-Artikolu 270 iżda ma għandha l-ebda impatt fuq il-pagamenti lill-Istati Membri jew lill-benefiċjarji; ·jiddaħħlu aġġornamenti tekniċi fl-Artikolu 252 dwar skadenzi avvanzati għal kontijiet konsolidati, u jinbidlu d-dati għall-preżentazzjoni tad-dokumenti fl-Artikolu 271; ·jiġu aġġornati r-referenzi għal-leġiżlazzjoni mħassra tal-Unjoni. Qed jiġu proposti l-bidliet neċessarji ulterjuri li ġejjin għar-Regolament Finanzjarju: ·jiġi ggarantit trattament baġitarju xieraq u jiġi evitat piż finanzjarju bla bżonn fuq in-naħa tan-nefqa tal-baġit tal-Unjoni, li jagħmilha possibbli li jitnaqqsu l-interessi, u kwalunkwe imposta oħra dovuta meta multa, penali oħra jew sanzjoni tkun ġiet ikkanċellata jew l-ammont ikun tnaqqas, inkluż kull redditu negattiv relatat ma’ tali multi, penali jew sanzjonijiet oħra min-naħa tad-dħul tal-baġit tal-Unjoni (dħul negattiv), filwaqt li jiġi ggarantit ukoll kumpens adegwat fil-każ tar-rimborż ta’ multi mħallsa proviżorjament (l-Artikolu 48(1) u l-Artikolu 48(2) ġdid, l-Artikolu 99(4), l-Artikolu 108(2), l-Artikolu 109(1), l-Artikolu 109(2), u l-Artikolu 109(4)). Dawn il-bidliet jintegraw dawk diġà proposti mill-Kummissjoni, minħabba l-urġenza tal-kwistjoni, fil-proposta awtonoma tal-Kummissjoni dwar l-emenda tar-Regolament Finanzjarju rigward it-trattament ta’ multi tal-kompetizzjoni kkanċellati jew imnaqqsa; ·is-simplifikazzjoni tar-regoli dwar il-kontijiet tal-imprest biex jiġu indirizzati kwistjonijiet li jiltaqgħu magħhom id-delegazzjonijiet tal-UE (l-Artikoli 88 u 89) u dwar il-ġestjoni tat-teżor, b’mod partikolari l-użu tal-karti ta’ kreditu u metodi moderni ta’ pagament (l-Artikolu 86). 🡻 2018/1046 (adattat) 2022/0162 (COD) Proposta għal REGOLAMENT TAL-PARLAMENT EWROPEW U TAL-KUNSILL dwar ir-regoli finanzjarji applikabbli għall-baġit ġenerali tal-Unjoni, li jemenda r-Regolamenti (UE) Nru 1296/2013, (UE) Nru 1301/2013, (UE) Nru 1303/2013, (UE) Nru 1304/2013, (UE) Nru 1309/2013, (UE) Nru 1316/2013, (UE) Nru 223/2014, (UE) Nru 283/2014, u d-Deċiżjoni Nru 541/2014/UE u li jħassar ir-Regolament (UE, Euratom) Nru 966/2012(riformulazzjoni) IL-PARLAMENT EWROPEW U L-KUNSILL TAL-UNJONI EWROPEA, Wara li kkunsidraw it-Trattat dwar il-Funzjonament tal-Unjoni Ewropea, u b’mod partikolari l-punt (d) tal-Artikolu 46, l-Artikolu 149, il-punt (a) tal-Artikolu 153(2), l-Artikoli 164, 172, 175, 177 u 178, l-Artikolui 189(2), 212(2) u 322(1) u l-Artikolu 349 tiegħu, flimkien mat-Trattat li jistabbilixxi l-Komunità Ewropea tal-Enerġija Atomika, u b’mod partikolari l-Artikolu 106a tiegħu, Wara li kkunsidraw il-proposta mill-Kummissjoni Ewropea, Wara li l-abbozz tal-att leġislattiv intbagħat lill-parlamenti nazzjonali,

Wara li kkunsidraw l-opinjoni tal-Qorti tal-Awdituri, Wara li kkunsidraw l-opinjoni tal-Kumitat Ekonomiku u Soċjali Ewropew, Wara li kkunsidraw l-opinjoni tal-Kumitat tar-Reġjuni, Filwaqt li jaġixxu skont il-proċedura leġiżlattiva ordinarja, Billi: ⇩ ġdid (1)Iridu jsiru għadd ta’ emendi għar-Regolament (UE, Euratom) 2018/1046 tal-Parlament Ewropew u tal-Kunsill. Fl-interess taċ-ċarezza jenħtieġ li dak ir-Regolament jiġi riformulat. 🡻 2018/1046 premessa 1 (2)Wara tliet snin ta’ implimentazzjoni, jenħtieġ li jsiru emendi ulterjuri għar-regoli finanzjarji applikabbli għall-baġit ġenerali tal-Unjoni (il-“baġit”) sabiex jitneħħew l-ostakoli fl-implimentazzjoni billi tiżdied il-flessibilità, sabiex tiġi ssimplifikata l-kunsinna għall-partijiet ikkonċernati u għas-servizzi, sabiex tingħata attenzjoni akbar lir-riżultati u sabiex jittejbu l-aċċessibilità, it-trasparenza u l-obbligu ta’ rendikont. Jenħtieġ għalhekk li r-Regolament (UE, Euratom) Nru 966/2012 tal-Parlament Ewropew u tal-Kunsill jitħassar u jiġi sostitwit b’dan ir-Regolament. 🡻 2018/1046 premessa 2 (3)Sabiex tonqos il-kumplessità tar-regoli finanzjarji applikabbli għall-baġit u sabiex ir-regoli rilevanti jiġu inklużi f’regolament wieħed, jenħtieġ li l-Kummissjoni tħassar ir-Regolament Delegat tal-Kummissjoni (UE) Nru 1268/2012. Fl-interess taċ-ċarezza, jenħtieġ li r-regoli ewlenin mir-Regolament (UE) Nru 1268/2012 jiġu inklużi f’dan ir-Regolament, filwaqt li regoli oħrajn jiġu inklużi f’linji gwida għas-servizzi. ⇩ ġdid (4)Jenħtieġ li dan ir-Regolament jipprevedi r-regoli finanzjarji applikabbli għall-baġit ġenerali tal-Unjoni fis-sens tal-Artikolu 322 TFUE u ma jirregolax jew ma jaffettwax l-implimentazzjoni ta’ miżuri restrittivi adottati abbażi tat-TFUE u tat-TUE, inkluż fil-qafas tal-implimentazzjoni tal-baġit tal-Unjoni. (5)Filwaqt li titqies l-esperjenza miksuba bl-implimentazzjoni tar-regoli finanzjarji applikabbli għall-baġit ġenerali tal-Unjoni (il-“baġit”) u wara l-adozzjoni tar-Regolament tal-Kunsill (UE, Euratom) 2020/2093 li stabbilixxa l-Qafas Finanzjarju Pluriennali mill-2021 sal-2027, jenħtieġ li jsiru ċerti emendi mmirati sabiex ir-regoli finanzjarji ġenerali jiġu allinjati mal-qafas legali l-ġdid, jiġu adattati għall-ħtiġijiet ta’ ġestjoni effiċjenti tal-kriżijiet u tissaħħaħ il-protezzjoni tal-interessi finanzjarji tal-Unjoni. Barra minn hekk, jenħtieġ li jsiru simplifikazzjonijiet immirati, aġġornamenti tekniċi u korrezzjonijiet. (6)Wara l-adozzjoni tal-Qafas Finanzjarju Pluriennali għall-perjodu mill-2021 sal-2027, jenħtieġ li r-referenzi għall-atti bażiċi, għad-Deċiżjoni (UE, Euratom) 2020/2053, għar-Regolament tal-Kunsill (UE, Euratom) 2021/768 u għall-Ftehim Interistituzzjonali tas-16 ta’ Diċembru 2020 jiġu sostitwiti jew jiżdiedu mar-referenzi użati tul dan ir-Regolament. (7)Fl-interess taċ-ċarezza, ir-referenzi kollha għar-Regolament (KE) Nru 45/2001 imħassar għandhom jiġu sostitwiti b’referenzi għar-Regolament (UE) 2018/1725 tal-Parlament Ewropew u tal-Kunsill.

(8)Fl-interess taċ-ċertezza legali, jenħtieġ li għadd ta’ kontroreferenzi jiġu kkoreġuti. (9)Hemm bżonn li jiġu riflessi aħjar in-natura speċifika u l-funzjonament tal-proviżjonament tal-obbligazzjonijiet finanzjarji u tal-garanziji baġitarji. Għalhekk jenħtieġ li ċerti definizzjonijiet u regoli dwar il-garanziji baġitarji, l-impenji baġitarji, l-impenji legali, l-approprjazzjonijiet ta’ pagament, ir-riċevituri u l-pubblikazzjoni ta’ informazzjoni dwar ir-riċevituri jiġu aġġustati. Jenħtieġ li tiżdied definizzjoni tal-fażi tal-kostituzzjoni tal-proviżjonament tal-obbligazzjonijiet finanzjarji. Barra minn hekk, jenħtieġ li d-definizzjonijiet jiġu aġġornati biex jirriflettu b’mod partikolari l-emendi għar-regoli tal-akkwist u l-introduzzjoni ta’ regoli dwar donazzjonijiet mhux finanzjarji. (10)Sabiex tissaħħaħ it-trasparenza dwar ir-riċevituri tal-fondi tal-Unjoni li huma organizzazzjonijiet mhux governattivi, jenħtieġ li jkun hemm definizzjoni ta’ organizzazzjonijiet mhux governattivi li tipprevedi kriterji għall-identifikazzjoni tagħhom u jentħeiġ lui l-applikanti għall-għotjiet jiddikjaraw l-istatus legali tagħhom, inkluż jekk humiex organizzazzjonijiet mhux governattivi. (11)Jenħtieġ li f’dan ir-Regolament tiddaħħal referenza għar-reġim ġenerali ta’ kundizzjonalità għall-protezzjoni tal-baġit tal-Unjoni stabbilita fir-Regolament (UE, Euratom) 2020/2092 tal-Parlament Ewropew u tal-Kunsill. Ir-Regolament (UE, Euratom) 2020/2092 huwa l-fulkru tal-qafas legali għall-implimentazzjoni tal-baġit tal-Unjoni. 🡻 2018/1046 premessa 3 (12)Il-prinċipji baġitarji fundamentali jenħtieġ li jinżammu. Jenħtieġ li d-derogi eżistenti minn dawk il-prinċipji għal oqsma speċifiċi bħar-riċerka, l-azzjonijiet esterni u l-fondi strutturali jiġu rieżaminati u ssimplifikati sa fejn possibbli, filwaqt li titqies ir-relevanza li għad għandhom, il-valur miżjud tagħhom għall-baġit u l-piż li jimponu fuq il-persuni kkonċernati. 🡻 2018/1046 premessa 4 (13)Jenħtieġ li r-regoli dwar ir-riporti tal-approprjazzjonijiet ikunu ppreżentati b’mod aktar ċar u jenħtieġ li ssir distinzjoni bejn riporti awtomatiċi u dawk mhux awtomatiċi. Jenħtieġ li l-istituzzjonijiet tal-Unjoni kkonċernati jipprovdu informazzjoni lill-Parlament Ewropew u lill-Kunsill kemm dwar ir-riporti awtomatiċi kif ukoll dwar dawk mhux awtomatiċi. 🡻 2018/1046 premessa 5 (14)Jenħtieġ li jkun possibbli li d-dħul assenjat estern jiġi riportat u użat għall-programm jew l-azzjoni li jmiss bil-ħsieb li tali fondi jintużaw b’mod effiċjenti. Jenħtieġ li jkun possibbli li d-dħul assenjat intern jiġi riportat biss għas-sena finanzjarja sussegwenti, ħlief meta dan ir-Regolament jipprevedi mod ieħor. ⇩ ġdid (15)Wara l-adozzjoni tal-Qafas Finanzjarju Pluriennali għall-perjodu 2021-2027 u l-atti bażiċi relatati miegħu, ċerti regoli relatati mal-prinċipji baġitarji, b’mod partikolari fir-rigward tal-kanċellazzjoni u r-riport, id-diżimpenji u d-disponibbiltà mill-ġdid ta’ approprjazzjonijiet li jikkorrispondu għal diżimpenji, stabbiliti fir-Regolament 2021/2116 tal-Parlament Ewropew u tal-Kunsill, ir-Regolament (UE, Euratom) 2020/2093, ir-Regolament (UE) 2021/836 tal-Parlament Ewropew u tal-Kunsill,ir-Regolament (UE) 2021/947 tal-Parlament Ewropew u tal-Kunsill, ir-Regolament(UE) Nru 2021/1529 tal-Parlament Ewropew u tal-Kunsill, id-Deċiżjoni tal-Kunsill (UE) 2021/1764, ir-Regolament tal-Kunsill(Euratom) Nru2021/948 u r-Regolament (UE) Nru 2021/1060 tal-Parlament Ewropew u tal-Kunsill, jenħtieġ li jiġu inkorporatif’dan ir-Regolament. 🡻 2018/1046 premessa 6 (16)Fir-rigward tad-dħul assenjat intern, jenħtieġ li jitħalla jsir il-finanzjament ta’ proġetti ta’ bini ġodda bid-dħul miksub mill-kiri u mill-bejgħ ta’ bini. Għal dan l-għan, jenħtieġ li tali dħul jitqies bħala dħul assenjat intern li jista’ jiġi riportat sa meta jiġi eżawrit.

⇩ ġdid (17)Fl-interess tas-simplifikazzjoni u sabiex jiġi allinjat aħjar iż-żmien tal-kontribuzzjonijiet mill-Istati Membri mal-ħtiġijiet ta’ pagament korrispondenti, il-kontribuzzjonijiet finanzjarji addizzjonali kollha mill-Istati Membri għall-azzjonijiet u l-programmi tal-Unjoni, inklużi l-kontribuzzjonijiet volontarji, jenħtieġ li jkunu soġġetti għall-istess trattament u jitqiesu bħala dħul assenjat estern. (18)Sabiex tiżdied it-trasparenza fil-preżentazzjoni tad-dħul assenjat, jenħtieġ li informazzjoni dettaljata dwar l-ammont stmat tad-dħul assenjat estern li mistenni li jidħol, u l-allokazzjoni prevista għal-linji baġitarji rilevanti jiġu pprovduti f’anness, li jifforma parti integrali mill-baġit. (19)Jenħtieġ li r-regoli dwar it-trasferimenti soġġetti għal dispożizzjonijiet speċjali jiġu aġġornati biex iqisu r-Riżerva ta’ Solidarjetà u Għajnuna ta’ Emerġenza stabbilita skont ir-Regolament (UE, Euratom) 2020/2093. Barra minn hekk, jenħtieġ li jsiru aġġustamenti sabiex jirriflettu li l-abbozzi ta’ baġits emendatorji ma għadhomx meħtieġa għall-mobilizzazzjoni tar-Riżerva ta’ Solidarjetà u Għajnuna ta’ Emerġenza. 🡻 2018/1046 premessa 7 (20)L-istituzzjonijiet tal-Unjoni jenħtieġ li jkunu jistgħu jaċċettaw kwalunkwe donazzjoni li ssir lill-Unjoni. ⇩ ġdid (21)Sabiex tkun possibbli reazzjoni rapida f’ċirkostanzi eċċezzjonali, jenħtieġ li l-Kummissjoni tkun tista’ taċċetta donazzjonijiet in natura, irrispettivament mill-valur tagħhom, fejn tali donazzjonijiet isiru għall-finijiet ta’ għajnuna umanitarja, appoġġ ta’ emerġenza, protezzjoni ċivili jew għajnuna għall-ġestjoni tal-kriżijiet. Sabiex jiġu ggarantiti salvagwardji xierqa, jenħtieġ li l-Kummissjoni taċċetta biss tali donazzjonijiet meta l-aċċettazzjoni tkun konformi mal-prinċipji tal-ġestjoni finanzjarja tajba u tat-trasparenza, ma twassalx għal kunflitti ta’ interess u ma tagħmilx ħsara lill-immaġni tal-Unjoni. Fil-mument tal-aċċettazzjoni, jenħtieġ li d-donatur ma jkunx f’waħda mis-sitwazzjonijiet ta’ esklużjoni skont is-sistema ta’ identifikazzjoni bikrija u ta’ esklużjoni u jenħtieġ li ma jiġix irreġistrat bħala eskluż fil-bażi tad-data korrispondenti. 🡻 2018/1046 premessa 8 (22)Jenħtieġ li tiddaħħal dispożizzjoni ta’ awtorizzazzjoni sabiex ikun possibbli sponsorizzar in natura minn persuna ġuridika ta’ avveniment jew attività għal skopijiet promozzjonali jew ta’ responsabbiltà soċjali korporattiva. 🡻 2018/1046 premessa 9 (23)Jenħtieġ li l-kunċett tal-attwazzjoni fir-rigward tal-baġit tal-UE jiġi ċċarat. Il-prestazzjoni jenħtieġ li tkun marbuta mal-applikazzjoni diretta tal-prinċipju tal-ġestjoni finanzjarja tajba. Il-prinċipju tal-ġestjoni finanzjarja tajba jenħtieġ ukoll li jiġi definit, u jenħtieġ li tiġi stabbilita rabta bejn l-objettivi stabbiliti u l-indikaturi tal-prestazzjoni, ir-riżultati kif ukoll l-ekonomija, l-effiċjenza u l-effettività fl-użu tal-approprjazzjonijiet. Għal raġunijiet ta’ ċertezza legali, waqt li jiġu evitati kunflitti ma’ oqfsa tal-prestazzjoni eżistenti tal-programmi differenti, it-terminoloġija tal-prestazzjoni, b’mod partikolari l-output u r-riżultati, jenħtieġ li jiġu definiti. ⇩ ġdid (24)Meta titqies l-importanza li jiġu indirizzati l-isfidi klimatiċi u ambjentali u sabiex jiġi żgurat li l-implimentazzjoni tal-baġit tikkontribwixxi biex jinkiseb l-Patt Ekoloġiku Ewropew, jenħtieġ li l-kunċett ta’ prestazzjoni fir-rigward tal-baġit jiġi estiż biex jinkludi l-implimentazzjoni ta’ programmi u attivitajiet b’mod sostenibbli, li ma jfixkilx milli jinkisbu l-objettivi ambjentali tal-mitigazzjoni tat-tibdil fil-klima, l-adattament għat-tibdil fil-klima, l-użu sostenibbli u l-protezzjoni tar-riżorsi tal-ilma u tal-baħar, it-tranżizzjoni lejn ekonomija ċirkolari, il-prevenzjoni u l-kontroll tat-tniġġis u l-protezzjoni u r-restawr tal-bijodiversità u l-ekosistemi.

🡻 2018/1046 premessa 10 (25)F’konformità mal-Ftehim Interistituzzjonali tat-13 ta’ April 2016 dwar it-Tfassil Aħjar tal-Liġijiet, jenħtieġ li l-leġiżlazzjoni tal-Unjoni tkun ta’ kwalità għolja u jenħtieġ li din tiffoka fuq oqsma fejn għandha l-akbar valur miżjud għaċ-ċittadini u tkun kemm jista’ jkun effiċjenti u effettiva biex jinkisbu l-objettivi ta’ politika komuni tal-Unjoni. L-assoġġettar għal evalwazzjoni tal-programmi ta’ nfiq u tal-attivitajiet kemm eżistenti kif ukoll dawk ġodda li jinvolvu nfiq sinifikanti jista’ jgħin biex jintlaħqu dawk l-objettivi. ⇩ ġdid (26)Sabiex jiġi implimentat l-impenn tal-Kummissjoni li tkun diġitali b’mod awtomatiku u biex jitrawmu kontrolli u awditi aktar effiċjenti u kwalitattivi billi jiżdied il-livell ta’ assigurazzjoni filwaqt li titnaqqas l-ispiża, huwa xieraq li tiġi introdotta referenza espliċita għall-użu ta’ għodod diġitali u teknoloġiji emerġenti bħat-tagħlim awtomatiku, l-awtomatizzazzjoni tal-proċessi robotiċi, l-estrazzjoni tad-data u l-intelliġenza artifiċjali. (27)Sabiex tissaħħaħ il-protezzjoni tal-baġit tal-Unjoni kontra l-frodi, il-korruzzjoni, il-kunflitti ta’ interess, il-finanzjament doppju u irregolaritajiet oħra, jenħtieġ li jiġu introdotti miżuri standardizzati għall-ġbir, it-tqabbil u l-aggregazzjoni tal-informazzjoni dwar ir-riċevituri tal-finanzjament tal-Unjoni. B’mod partikolari, għall-prevenzjoni, l-identifikazzjoni, l-investigazzjoni u l-korrezzjoni effettivi tal-frodi, jew għar-rimedju tal-irregolaritajiet, hemm bżonn li jkunu jistgħu jiġu identifikati l-persuni fiżiċi li fl-aħħar mill-aħħar jibbenefikaw, b’mod dirett jew indirett, mill-użu ħażin tal-finanzjament tal-Unjoni. Ir-reġistrazzjoni u l-ħżin elettroniċi tad-data dwar ir-riċevituri tal-finanzjament tal-Unjoni, inklużi s-sidien benefiċjarji tagħhom kif definit fl-Artikolu 3, il-punt (6), tad-Direttiva (UE) 2015/849 tal-Parlament Ewropew u tal-Kunsill u li dik id-data ssir disponibbli b’mod regolari f’sistema tal-IT integrata unika għall-estrazzjoni tad-data u għall-valutazzjoni tar-riskju pprovduta mill-Kummissjoni, jenħtieġ li jiffaċilitaw il-valutazzjoni tar-riskju għall-finijiet tal-għażla, l-aġġudikazzjoni, il-ġestjoni finanzjarja, il-monitoraġġ, l-investigazzjoni, il-kontroll u l-awditjar u jikkontribwixxu għall-prevenzjoni, id-detezzjoni, il-korrezzjoni u s-segwitu effettivi tal-frodi, il-korruzzjoni, il-kunflitti ta’ interess, il-finanzjament doppju u irregolaritajiet oħra. Jenħtieġ li l-Kummissjoni tkun responsabbli għall-iżvilupp, il-ġestjoni u s-superviżjoni tas-sistema tal-IT integrata unika għall-estrazzjoni tad-data u l-punteġġ tar-riskju. Jenħtieġ li l-Kummissjoni, l-Istati Membri, il-persuni jew l-entitajiet li jimplimentaw il-baġit, l-Uffiċċju Ewropew ta’ Kontra l-Frodi (“OLAF”) u korpi investigattivi u ta’ kontroll oħra tal-Unjoni jkollhom l-aċċess meħtieġ għal din id-data fl-eżerċizzju tal-kompetenzi rispettivi tagħhom. Jenħtieġ li r-regoli relatati mar-reġistrazzjoni, il-ħżin, it-trasferiment u l-ipproċessar tad-data jkunu konformi mar-regoli applikabbli dwar il-protezzjoni tad-data. 🡻 2018/1046 premessa 11 (28)F’konformità mal-prinċipju tat-trasparenza stabbilit fl-Artikolu 15 tat-Trattat dwar il-Funzjonament tal-Unjoni Ewropea (TFUE),istituzzjonijiet tal-Unjoni għandhom iwettqu xogħolhom kemm jista’ jkun b’mod miftuħ. Fir-rigward tal-implimentazzjoni tal-baġit, l-applikazzjoni ta’ dak il-prinċipju jimplika li ċ-ċittadini għandhom ikunu jafu fejn, u għal liema skop, ikunu qed jintefqu il-fondi mill-Unjoni. Tali informazzjoni trawwem dibattitu demokratiku, tikkontribwixxi għall-parteċipazzjoni taċ-ċittadini fil-proċess tat-teħid ta’ deċiżjonijiet tal-Unjoni, issaħħaħ il-kontroll u l-iskrutinju istituzzjonali fuq in-nefqa tal-Unjoni u tikkontribwixxi biex tqawwilha l-kredibbiltà. Jenħtieġ li l-komunikazzjoni tkun aktar immirata u li jkollha l-għan li żżid il-viżibbiltà tal-kontribuzzjoni mill-Unjoni għaċ-ċittadini. Tali objettivi jenħtieġ li jinkisbu permezz tal-pubblikazzjoni, idealment bl-użu ta’ għodda moderni ta’ komunikazzjoni, ta’ informazzjoni rilevanti dwar ir-riċevituri kollha ta’ fondi ffinanzjati mill-baġit, li tqis l-interessi leġittimi ta’ kunfidenzjalità u ta’ sigurtà ta’ dawk ir-riċevituri u, f’dak li jikkonċerna l-persuni fiżiċi, id-dritt tagħhom għall-privatezza u l-ħarsien tad-data personali tagħhom. Għalhekk, l-istituzzjonijiet tal-Unjoni jenħtieġ li jadottaw approċċ selettiv fil-pubblikazzjoni tal-informazzjoni, b’konformità mal-prinċipju tal-proporzjonalità. Id-deċiżjonijiet dwar il-pubblikazzjoni jenħtieġ li jkunu bbażati fuq kriterji rilevanti sabiex jipprovdu informazzjoni sinifikanti. 🡻 2018/1046 premessa 12 (adattata) ⇨ ġdid (29)Mingħajr preġudizzju għar-regoli dwar il-protezzjoni tad-data personali, jenħtieġ li jiġi segwit l-ogħla livell ta’ trasparenza fir-rigward ta’ informazzjoni dwar ir-riċevituri. L-informazzjoni dwar ir-riċevituri tal-fondi tal-Unjoni implimentati taħt ġestjoni diretta jenħtieġ li tiġi ppubblikata f’sit web dedikat tal-istituzzjonijiet tal-Unjoni, bħas-Sistema ta’ Trasparenza Finanzjarja,. u ⇨Jenħtieġ li r-rekwiżiti għall-pubblikazzjoni jkopru l-metodi kollha ta’ implimentazzjoni tal-baġit, inkluż minn istituzzjonijiet u korpi oħra tal-Unjoni. Għal dan il-għan, jenħtieġ li l-Istati Membri, il-persuni u l-entitajiet li jimplimentaw il-baġit u istituzzjonijiet u korpi oħra tal-Unjoni jibagħtu lill-Kummissjoni, mill-inqas fuq bażi annwali, informazzjoni dwar ir-riċevituri tagħhom tal-finanzjament tal-Unjoni. Jenħtieġ li din l-informazzjoni ⇦ tinkludi mill-inqas l-isem ⇨ , identifikatur uniku ⇦u l-post fejn jibnsab ir-riċevitur, l-ammont legalment impenjat u l-għan tal-miżura. Jenħtieġ li din l-informazzjoni tqis l-kriterji rilevanti bħall-perjodiċità, it-tip u l-importanza tal-miżura. 🡻 2018/1046 premessa 13 (30)Jenħtieġ li jkun possibbli għall-Kummissjoni biex timplimenta l-baġit b’mod indirett permezz ta’ organizzazzjonijiet tal-Istati Membri. Għal raġunijiet ta’ ċertezza legali, huwa għaldaqstant xieraq li organizzazzjoni ta’ Stat Membru tkun definita bħala entità stabbilita minn Stat Membru bħala korp regolat bil-liġi pubblika, jew bħala korp regolat bil-liġi privata, fdat b’missjoni ta’ servizz pubbliku u pprovdut b’garanziji finanzjarji adegwati minn dak l-Istat Membru. Jenħtieġ li l-appoġġ finanzjarju provdut lil tali korpi regolati bil-liġi privata minn Stat Membru f’konformità ma’ rekwiżiti eżistenti stabbiliti fil-liġi tal-Unjoni, f’forma deċiża minn dak l-Istat Membru u li ma tirrikjedix neċessarjament garanzija bankarja, jitqies bħala garanziji finanzjarji adegwati. 🡻 2018/1046 premessa 14 Għall-premji, l-għotjiet u l-kuntratti mogħtija wara l-ftuħ ta’ proċedura pubblika għall-kompetizzjoni, u b’mod partikolari għal kompetizzjonijiet, għal sejħiet għal proposti u għal sejħiet għall-offerti, sabiex jiġu rispettati l-prinċipji tat-TFUE u b’mod partikolari l-prinċipji tat-trasparenza, il-proporzjonalità, it-trattament ugwali u n-nondiskriminazzjoni„ l-isem u l-lokalità tar-riċevituri tal-fondi tal-Unjoni jenħtieġ li jkunu ppubblikati. Tali pubblikazzjoni jenħtieġ li tikkontribwixxi għall-kontroll tal-proċeduri tal-għoti mill-applikanti li ma ntgħażlux fil-kompetizzjoni.

🡻 2018/1046 premessa 15 (31)Jenħtieġ li d-data personali li tirreferi għal persuni fiżiċi ma tkunx pubblikament disponibbli għal żmien itwal mill-perjodu li matulu l-fondi jkunu qegħdin jintużaw mir-riċevitur u, għalhekk, jenħtieġ li titneħħa wara sentejn. Jenħtieġ li l-istess japplika għad-data personali li tirreferi għal persuni ġuridiċi li isimhom uffiċjali jidentifika persuna fiżika waħda jew iktar. 🡻 2018/1046 premessa 16 (32)Fil-maġġoranza tal-każijiet koperti minn dan ir-Regolament, il-pubblikazzjoni tikkonċerna persuni fiżiċi. Meta huma kkonċernati persuni fiżiċi, jenħtieġ li l-pubblikazzjoni ta’ data personali tirrispetta l-prinċipju tal-proporzjonalità bejn l-importanza tal-ammont mogħti u l-ħtieġa li jiġi kkontrollat l-aħjar użu tal-fondi. F’tali każijiet, il-pubblikazzjoni tar-reġjun fil-livell 2 tal-klassifikazzjoni komuni ta’ unitajiet territorjali għall-istatistika (NUTS) hija konsistenti mal-objettiv tal-pubblikazzjoni ta’ informazzjoni dwar ir-riċevituri u tiggarantixxi trattament ugwali bejn l-Istati Membri ta’ daqs differenti, filwaqt li jiġi rispettat id-dritt tar-riċevituri għal ħajja privata u, b’mod partikolari, il-protezzjoni tad-data personali tagħhom. 🡻 2018/1046 premessa 17 ⇨ ġdid (33)Għal raġunijiet ta’ ċertezza legali u f’konformità mal-prinċipju tal-proporzjonalità, jenħtieġ li jiġu speċifikati s-sitwazzjonijiet li fihom ma għandhiex issir pubblikazzjoni. Per eżempju, jenħtieġ li ma tiġix ippubblikata informazzjoni fir-rigward ta’ boroż ta’ studju jew ta’ forom oħra ta’ appoġġ dirett imħallas lil persuni fiżiċi l-aktar fil-bżonn, ta’ ċerti kuntratti b’valur baxx ħafna jew ta’ sostenn finanzjarju taħt ċertu limitu pprovdut permezz ta’ strumenti finanzjarji ⇨ jew garanziji baġitarji ⇦ , jew f’każijiet fejn id-divulgazzjoni toħloq ir-riskju li jiġu mhedda d-drittijiet u l-libertajiet tal-individwi kkonċernati kif inhuma protetti mill-Karta tad-Drittijiet Fundamentali tal-Unjoni Ewropea jew li ssir ħsara għall-interessi kummerċjali tar-riċevituri. Madankollu, għal għotjiet jenħtieġ li ma jkun hemm l-ebda eżenzjoni speċjali mill-obbligu li tkun ippubblikata informazzjoni abbażi ta’ limitu speċifiku sabiex tinżamm il-prattika attwali u tkun possibbli t-trasparenza. 🡻 2018/1046 premessa 18 (34)Meta tkun ippubblikata data personali tar-riċevituri għall-finijiet ta’ trasparenza b’rabta mal-użu tal-fondi tal-Unjoni u l-kontroll tal-proċeduri ta’ aġġudikazzjoni, jenħtieġ li dawn ir-riċevituri jkunu infurmati dwar tali pubblikazzjoni, kif ukoll dwar id-drittijiet tagħhom u l-proċeduri applikabbli għall-eżerċizzju ta’ dawn id-drittijiet, f’konformità mar-Regolamenti (UE) 2018/1725 (KE) No 45/2001 u (UE) 2016/679 tal-Parlament Ewropew u tal-Kunsill. 🡻 2018/1046 premessa 19 (35)Sabiex jiġi ggarantit ir-rispett għall-prinċipju tat-trattament ugwali għar-riċevituri kollha, jenħtieġ li tiġi ppubblikata wkoll l-informazzjoni relatata ma’ persuni fiżiċi, f’konformità mal-obbligu tal-Istati Membri li jistabbilixxu grad imdaqqas ta’ trasparenza għal kuntratti akbar mil-limiti stabbiliti fid-Direttiva 2014/24/UE tal-Parlament Ewropew u tal-Kunsill. 🡻 2018/1046 premessa 20 ⇨ ġdid (36)F’każ ta’ ġestjoni indiretta u kondiviża, jenħtieġ li l-persuni, l-entitajiet jew il-korpi ddeżinjati li jimplimentaw il-fondi tal-Unjoni jqiegħdu għad-dispożizzjoni l-informazzjoni dwar ir-riċevituri u ir-riċevituri finali. F’każ ta’ ġestjoni kondiviża, jenħtieġ li l-informazzjoni tiġi ppubblikata f’konformità ma’ regoli speċifiċi għas-settur. ⇨ Jenħtieġ li -Istati Membri li jirċievu u jimplimentaw fondi tal-Unjoni taħt ġestjoni diretta jagħmlu disponibbli informazzjoni dwar ir-riċevituri tagħhom f’konformità ma’ dan ir-Regolament. ⇦ Jenħtieġ li l-Kummissjoni tqiegħed għad-dispożizzjoni informazzjoni dwar sit web uniku, inkluża referenza għall-indirizz tiegħu, fejn wieħed isib informazzjoni dwar ir-riċevituri u r-riċevituri finali.

🡻 2018/1046 premessa 21 (37)Fl-interess ta’ leġġibbiltà u trasparenza akbar tad-data dwar l-istrumenti finanzjarji implimentati b’ġestjoni diretta u indiretta, huwa xieraq li l-obbligi kollha ta’ rapportar jinġabru f’dokument ta’ ħidma wieħed li għandu jkun mehmuż mal-abbozz ta’ baġit. ⇩ ġdid (38)Sabiex tiġi żgurata t-trasparenza, tiġi evitata d-duplikazzjoni u tiġi allinjata t-tempistika tar-rapportar mad-disponibbiltà tad-data rilevanti, jenħtieġ li l-informazzjoni dwar il-garanziji baġitarji, il-fond ta’ proviżjonament komuni u l-obbligazzjonijiet kontinġenti jinġabru f’dawn it-tliet kategoriji u jiġu ppreżentati b’mod komprensiv fir-rapporti rispettivi. (39)Sabiex jiżdiedu t-trasparenza u l-akkuratezza fir-rappurtar, jenħtieġ li l-informazzjoni dwar l-istrumenti finanzjarji ppreżentata fid-dokument ta’ ħidma mehmuż mal-abbozz ta’ baġit tinkludi informazzjoni dwar it-telf realizzat mill-assi. (40)Sabiex tiġi ggarantita s-sinkronizzazzjoni mal-iskeda ta’ żmien għall-adozzjoni tad-dikjarazzjoni tal-estimi, jenħtieġ li d-dokument ta’ ħidma dwar il-politika tal-bini tal-Kummissjoni jiġi mehmuż mal-abbozz ta’ baġit. 🡻 2018/1046 premessa 22 (adattata) (41)Sabiex tippromwovi l-aħjar prattiki fl-implimentazzjoni tal-Fond Ewropew għall-Iżvilupp Reġjonali (FEŻR), il-Fond Soċjali Ewropew (FSE), il-Fond ta’ Koeżjoni, il-Fond Agrikolu Ewropew għall-Iżvilupp Rurali (FAEŻR), il-Fond Ewropew għall-Affarijiet Marittimi, u is-Sajd ⌦ u l-Akkwakultura ⌫(FEMS ⌦ FEMSA ⌫ ) kif ukoll il-Fond Agrikolu Ewropew ta’ Garanzija (FAEG), jenħtieġ li l-Kummissjoni tkun tista’, għal skopijiet ta’ informazzjoni, tqiegħed għad-dispożizzjoni ta’ korpi responsabbli għall-attivitajiet ta’ ġestjoni u ta’ kontroll gwida metodoloġika mhux vinkolanti li tispjega l-istrateġija u l-approċċ ta’ kontroll tagħha, inklużi listi ta’ kontroll, u eżempji tal-aħjar prattika. Jenħtieġ li din il-gwida tiġi aġġornata skont il-bżonn. ⇩ ġdid (42)Jenħtieġ li din id-deroga tippermetti li jitnaqqas mid-dħul tal-baġit ġenerali tal-Unjoni kull imgħax jew imposta oħra dovuta, fuq l-ammonti ta’ multi kkanċellati jew imnaqqsa, penali jew sanzjonijiet oħra, inkluż kull redditu negattiv relatat ma’ dawk l-ammonti. Sabiex ikun hemm konformità mal-prinċipju ġenerali tar-restawr għall-istat preċedenti (restitutio in integrum) applikabbli għal multi, penali jew sanzjonijiet oħra imposti mill-istituzzjonijiet tal-Unjoni li aktar tard jiġu kkanċellati jew imnaqqsa mill-Qorti tal-Ġustizzja, huwa meħtieġ li jiġi previst li kull redditu negattiv fuq l-ammont miġbur proviżorjament ta’ tali multi, penali jew sanzjonijiet oħra imposti mill-istituzzjonijiet tal-Unjoni ma jitnaqqasx mill-ammont li għandu jitħallas lura. Bħala kumpens għat-telf tat-tgawdija ta’ flejjes mid-data li fiha l-impriża proviżorjament ħallset il-multa lill-Kummissjoni sad-data tar-rimborż, l-ammont li għandu jitħallas lura jenħtieġ li jiżdied b’imgħax bir-rata applikata mill-Bank Ċentrali Ewropew għall-operazzjonijiet prinċipali tiegħu ta’ rifinanzjament miżjuda b’punt perċentwali u nofs bħala kumpens adegwat għall-impriża f’sitwazzjonijiet bħal dawn, li jeskludi l-ħtieġa li tiġi applikata kull rata ta’ imgħax oħra fuq dak l-ammont. Barra minn hekk, din ir-rata tikkorrispondi għar-rata tal-imgħax applikabbli fir-rigward tad-debitur meta d-debitur jagħżel li jiddifferixxi l-ħlas ta’ multa, penali oħra jew sanzjoni, u tipprovdi garanzija finanzjarja minflok pagament. Bil-għan li jkun iggarantit biżżejjed fluss ta’ flus biex jiġu kkumpensati l-partijiet terzi kkonċernati għat-telf tat-tgawdija ta’ flejjes fil-każijiet imsemmija fl-Artikolu 109(4), hemm bżonn li l-ammonti riċevuti permezz ta’ multi, penali jew sanzjonijiet oħra u kwalunkwe imgħax dovut jew introjtu ieħor iġġenerat minnhom ikunu jistgħu jiddaħħlu fil-baġit sa tmiem is-sena finanzjarja ta’ wara. (43)Fid-dawl tal-volum akbar ta’ operazzjonijiet ta’ għoti u ta’ teħid b’self imwettqa mill-Kummissjoni f’isem l-Unjoni għall-finanzjament tal-irkupru mill-pandemija tal-COVID-19, jenħtieġ li t-trasparenza fir-rigward ta’ dawn l-operazzjonijiet tissaħħaħ aktar. Sabiex tiġi indirizzata l-kumplessità akbar ta’ dawn l-operazzjonijiet u sabiex tiġi ggarantita viżibbiltà aħjar tal-kontenut tagħhom, jenħtieġ li mad-dokument anness mat-taqsima tal-baġit relatata mal-Kummissjoni tiżdied ħarsa ġenerali komprensiva tal-operazzjonijiet ta’ għoti u ta’ teħid b’self imwettqa mill-Kummissjoni . 🡻 2018/1046 premessa 23 (44)Huwa xieraq li tkun prevista l-possibilità li l-istituzzjonijiet tal-Unjoni jikkonkludu ftehimiet dwar il-livell ta’ servizz ma’ xulxin sabiex tiġi ffaċilitata l-implimentazzjoni ta’ approprjazzjonijiet tagħhom u wkoll il-possibilità ta’ konklużjoni ta’ tali ftehimiet bejn id-dipartimenti ta’ istituzzjonijiet tal-Unjoni, il-korpi tal-Unjoni, l-uffiċċji Ewropej, il-korpi jew il-persuni inkarigati bl-implimentazzjoni ta’ azzjonijiet speċifiċi fil-Politika Estera u ta’ Sigurtà Komuni (PESK) skont it-Titolu V tat-Trattat dwar l-Unjoni Ewropea (TUE) u l-Uffiċċju tas-Segretarju Ġenerali tal-Bord tal-Gvernaturi tal-iskejjel Ewropej għall-provvista ta’ servizzi, għall-forniment ta’ prodotti jew għall-eżekuzzjoni ta’ xogħlijiet jew ta’ kuntratti tal-bini. ⇩ ġdid (45)Għal raġunijiet ta’ ċertezza legali, hemm bżonn li jiġi ċċarat li l-liġi applikabbli, li skontha għandha tittieħed kull azzjoni xierqa fir-rigward tal-kunflitt ta’ interessi, tinkludi l-liġi tal-UE u dik nazzjonali relatati mal-kunflitt ta’ interess.

(46)Sabiex tiżdied l-inklużività, jenħtieġ li korpi tad-dritt privat jew tal-UE stabbiliti fi Stat Membru u eliġibbli biex jiġu fdati, f’konformità mar-regoli speċifiċi għas-settur, bl-implimentazzjoni ta’ fondi tal-Unjoni jew garanziji baġitarji, jiżdiedu mal-lista ta’ entitajiet fil-punt (c) tal-ewwel subparagrafu tal-Artikolu 62(1) sa fejn dawn ikunu kkontrollati minn korpi tad-dritt pubbliku jew korpi tad-dritt privat b’missjoni ta’ servizz pubbliku eliġibbli fl-ambitu ta’ ġestjoni indiretta, u jingħatawlhom garanziji finanzjarji adegwati. Meta tali korpi privati jew tal-liġi tal-UE ma jibbenefikawx minn sostenn finanzjarju pprovdut minn Stat Membru, jenħtieġ li garanziji finanzjarji adegwati jieħdu l-forma ta’ obbligazzjoni in solidum mill-korpi ta’ kontroll jew garanziji finanzjarji ekwivalenti. 🡻 2018/1046 premessa 24 (47)Huwa xieraq li tiġi stabbilita l-proċedura biex jiġu stabbiliti uffiċċji Ewropej ġodda u li ssir distinzjoni bejn il-kompiti obbligatorji u dawk mhux obbligatorji tat-tali uffiċċji. Jenħtieġ li tiġi introdotta l-possibilità għal istituzzjonijiet tal-Unjoni, għall-korpi tal-Unjoni u għal uffiċċji Ewropej oħrajn li jiddelegaw is-setgħat tal-uffiċjal tal-awtorizzazzjoni lid-direttur ta’ uffiċċju Ewropew. L-uffiċċji Ewropej jenħtieġ li jkollhom ukoll il-possibilità li jikkonkludu ftehimiet dwar il-livell ta’ servizz għall-provvista ta’ servizzi, għall-forniment ta’ prodotti jew għall-eżekuzzjoni ta’ xogħlijiet jew ta’ kuntratti tal-bini. Huwa xieraq li jiġu stabbiliti regoli speċifiċi għat-tfassil ta’ rekords kontabilistiċi, dispożizzjonijiet li jawtorizzaw lill-uffiċjal tal-kontabbiltà tal-Kummissjoni sabiex jiddelega wħud mill-kompiti tiegħu lill-persunal f’dawk l-uffiċċji u proċeduri operatorji għal kontijiet bankarji li l-Kummissjoni jenħtieġ li tkun tista’ tiftaħ f’isem uffiċċju Ewropew. 🡻 2018/1046 premessa 25 (48)Sabiex titjieb il-kosteffikaċja tal-aġenziji eżekuttivi u fid-dawl tal-esperjenza prattika miksuba ma’ korpi oħrajn tal-Unjoni, jenħtieġ li jkun possibbli li l-uffiċjal tal-kontabbiltà tal-Kummissjoni jiġi inkarigat bil-kompiti kollha jew b’parti mill-kompiti tal-uffiċjal tal-kontabbiltà tal-aġenzija eżekuttiva kkonċernata. 🡻 2018/1046 premessa 26 (49)Għal raġunijiet ta’ ċertezza legali, jenħtieġ li jiġi ċċarat li d-diretturi tal-aġenziji eżekuttivi jaġixxu bħala uffiċjali tal-awtorizzazzjoni b’delega meta jimmaniġġjaw approprjazzjonijiet operazzjonali ta’ programmi delegati lill-aġenziji tagħhom. Sabiex jinkiseb l-effett sħiħ tal-gwadanji fl-effiċjenza li jirriżultaw minn ċentralizzazzjoni globali ta’ ċerti servizzi ta’ appoġġ, jenħtieġ li jsir provvediment b’mod espliċitu għall-possibilità li l-aġenziji eżekuttivi jimplimentaw nefqiet amministrattivi. 🡻 2018/1046 premessa 27 (50)Jenħtieġ li jiġu stabbiliti regoli dwar is-setgħat u r-responsabbiltajiet tal-atturi finanzjarji, b’mod partikolari l-uffiċjal tal-awtorizzazzjoni u l-uffiċjali tal-kontabbiltà. 🡻 2018/1046 premessa 28 (51)Jenħtieġ li l-Parlament Ewropew, il-Kunsill, il-Qorti tal-Awdituri u l-uffiċjal tal-kontabbiltà tal-Kummissjoni jiġu infurmati dwar il-ħatra ta’ uffiċjal tal-awtorizzazzjoni b’delega, ta’ awditur intern u ta’ uffiċjal tal-kontabbiltà, jew dwar it-terminazzjoni tad-dmirijiet tiegħu, fi żmien ġimagħtejn minn tali ħatra jew terminazzjoni. 🡻 2018/1046 premessa 29 (52)Jenħtieġ li l-uffiċjali tal-awtorizzazzjoni jkunu kompletament responsabbli għall-operazzjonijiet kollha ta’ dħul u ta’ nefqa eżegwiti taħt l-awtorità tagħhom, u għal sistemi ta’ kontroll intern, u jenħtieġ li jinżammu responsabbli għall-azzjonijiet tagħhom, inkluż, fejn hemm bżonn, permezz ta’ proċeduri dixxiplinari.

🡻 2018/1046 premessa 30 (53)Jenħtieġ li jiġu stabbiliti wkoll il-kompiti, ir-responsabbiltajiet u l-prinċipji tal-proċeduri li jridu jiġu osservati mill-uffiċjali tal-awtorizzazzjoni. Jenħtieġ li l-uffiċjali tal-awtorizzazzjoni b’delega jiżguraw li l-uffiċjali tal-awtorizzazzjoni b’sottodelega u l-persunal tagħhom jirċievu informazzjoni u taħriġ dwar l-istandards ta’ kontroll u l-metodi u t-tekniki rispettivi u li jittieħdu miżuri sabiex jiġi żgurat il-funzjonament tas-sistema ta’ kontroll. Jenħtieġ li l-uffiċjal tal-awtorizzazzjoni b’delega jirrapporta, f’forma ta’ rapport annwali, lill-istituzzjoni tiegħu tal-Unjoni dwar it-twettiq tad-dmirijiet. Dak ir-rapport jenħtieġ li jinkludi l-informazzjoni finanzjarja u ta’ ġestjoni meħtieġa sabiex jappoġġa d-dikjarazzjoni ta’ garanzija ta’ dak l-uffiċjal dwar it-twettiq ta’ dmirijietu, inkluża l-informazzjoni dwar il-prestazzjoni ġenerali tal-operazzjonijiet imwettqin. Id-dokumenti ta’ appoġġ relatati mal-operazzjonijiet imwettqa jenħtieġ li jinżammu għal mill-inqas ħames snin. Jenħtieġ li l-forom diversi kollha ta’ proċeduri nnegozjati għall-aġġudikazzjoni tal-kuntratti pubbliċi jkunu s-suġġett ta’ rapport speċjali mill-uffiċjal tal-awtorizzazzjoni b’delega lill-istituzzjoni kkonċernata tal-Unjoni u ta’ rapport minn dik l-istituzzjoni tal-Unjoni lill-Parlament Ewropew u lill-Kunsill, minħabba li dawk il-proċeduri jirrappreżentaw derogi mill-proċeduri normali ta’ aġġudikazzjoni. 🡻 2018/1046 premessa 31 (54)Jenħtieġ li jiġi kkunsidrat ir-rwol doppju ta’ Kapijiet tad-delegazzjonijiet tal-Unjoni, u tad-deputati tagħhom fin-nuqqas tagħhom, bħala uffiċjali tal-awtorizzazzjoni b’sottodelega għas-Servizz Ewropew għall-Azzjoni Esterna (SEAE) u, fir-rigward ta’ approprjazzjonijiet operazzjonali, għall-Kummissjoni. 🡻 2018/1046 premessa 32 (55)Jenħtieġ li d-delega tas-setgħat tal-implimentazzjoni tal-baġit mill-Kummissjoni dwar l-approprjazzjonijiet operazzjonali tat-taqsima tagħha stess tal-baġit lid-deputati Kapijiet tad-delegazzjonijiet tal-Unjoni tkun ristretta għal sitwazzjonijiet li fihom it-twettiq ta’ dawk il-kompiti mid-deputati Kapijiet tad-delegazzjonijiet tal-Unjoni jkun strettament neċessarju sabiex tiġi żgurata kontinwità tal-operat fin-nuqqas ta’ Kapijiet tad-delegazzjonijiet tal-Unjoni. Jenħtieġ li d-deputati Kapijiet tad-delegazzjonijiet tal-Unjoni ma jitħallewx jeżerċitaw dawk is-setgħat fuq bażi sistematika jew għal raġunijiet ta’ qsim ta’ xogħol intern. 🡻 2018/1046 premessa 33 (56)Jenħtieġ li l-uffiċjal tal-kontabbiltà jkun reponsabbli għall-implimentazzjoni korretta tal-pagamenti, il-ġbir tad-dħul u l-irkupru tal-ammonti riċevibbli. Jenħtieġ li l-uffiċjal tal-kontabbiltà jimmaniġġja t-teżor, il-kontijiet tal-bank u l-fajls ta’ partijiet terzi, iżomm il-kontijiet u jkun responsabbli għat-tfassil tad-dikjarazzjonijiet finanzjarji ta’ istituzzjonijiet tal-Unjoni. Jenħtieġ li l-uffiċjal tal-kontabbiltà tal-Kummissjoni jkun l-unika persuna li hija intitolata li tistabbilixxi r-regoli tal-kontabbiltà u t-tabelli tal-kontijiet armonizzati, filwaqt li jenħtieġ li l-uffiċjali tal-kontabbiltà tal-istituzzjonijiet kollha l-oħrajn tal-Unjoni jistabbilixxu l-proċeduri tal-kontabbiltà applikabbli fl-istituzzjonijiet tagħhom. 🡻 2018/1046 premessa 34 (57)Jenħtieġ li jiġu stabbiliti wkoll l-arranġamenti għall-ħatra u għat-terminazzjoni tad-dmirijiet tal-uffiċjal tal-kontabbiltà. 🡻 2018/1046 premessa 35 (58)Jenħtieġ li l-uffiċjal tal-kontabbiltà jistabbilixxi proċeduri sabiex jiżgura li l-kontijiet miftuħin għar-rekwiżiti tal-immaniġġjar ta’ flus u l-kontijiet tal-imprest ma jkunux f’sitwazzjoni midjuna. ⇩ ġdid (59)Huwa xieraq li l-mezzi ta’ pagament awtorizzati għall-ġestjoni tat-teżor jiġu allinjati ma’ metodi moderni ta’ pagament, inklużi karti ta’ kreditu u portafolli elettroniċi.

(60)Meta jitqies li l-pagamenti mid-delegazzjonijiet tal-Unjoni permezz tar-regoli standard għall-operazzjonijiet baġitarji, tat-teżor u tal-kontabbiltà (“proċeduri baġitarji”) qed jiġu eżegwiti dejjem aktar permezz tat-teżor ċentrali u, bħala konsegwenza, l-għadd ta’ tranżazzjonijiet u l-ammonti mħallsa permezz ta’ kontijiet imprest jonqsu, huwa xieraq li r-regoli dwar il-ħolqien, l-amministrazzjoni u l-kontroll tal-kontijiet imprest jiġu ssimplifikati. 🡻 2018/1046 premessa 36 (61)Jenħtieġ li jiġu stipulati wkoll il-kundizzjonijiet għall-użu tal-kontijiet tal-imprest, sistema ta’ ġestjoni li tikkostitwixxi eċċezzjoni għall-proċeduri baġitarji normali u li tikkonċerna biss ammonti limitati, filwaqt li jenħtieġ li jiġu stabbiliti l-kompiti u r-responsabbiltajiet tal-amministraturi tal-imprest, kif ukoll dawk tal-uffiċjal tal-awtorizzazzjoni u tal-uffiċjal tal-kontabbiltà b’rabta mal-kontroll tal-kontijiet tal-imprest. Jenħtieġ li l-Qorti tal-Awdituri tkun informata dwar kwalunkwe ħatra ta’ amministratur tal-imprest. Għal raġunijiet ta’ effiċjenza, jenħtieġ li jiġu stabbiliti kontijiet tal-imprest fid-delegazzjonijiet tal-Unjoni, għal approprjazzjonijiet mit-taqsimiet tal-baġit relatati kemm mal-Kummissjoni kif ukoll mas-SEAE. Huwa xieraq ukoll li, f’ċerti kundizzjonijiet, ikun awtorizzat l-użu ta’ kontijiet tal-imprest fid-delegazzjoni tal-Unjoni għal pagamenti ta’ ammonti limitati bi proċeduri baġitarji. Rigward il-ħatra ta’ amministraturi tal-imprest, jenħtieġ li jkun possibbli li dawn jintgħażlu anki minn fost il-persunal fl-impjieg tal-Kummissjoni fil-qasam ta’ operazzjonijiet ta’ għajnuna għall-ġestjoni ta’ kriżijiet u ta’ għajnuna umanitarja kull meta ma jkunx hemm persunal tal-Kummissjoni disponibbli kopert mir-Regolamenti tal-Persunal għall-Uffiċjali u l-Kundizzjonijiet tal-Impjieg Applikabbli għall-Aġenti l-Oħra tal-Unjoni stabbiliti fir-Regolament tal-Kunsill (KEE, Euratom, KEFA) Nru 259/68 (“Regolamenti tal-Persunal”). 🡻 2018/1046 premessa 37 (62)Sabiex jittieħed kont tas-sitwazzjoni fil-qasam tal-operazzjonijiet ta’ għajnuna għall-immaniġġjar ta’ kriżijiet u tal-operazzjonijiet ta’ għajnuna umanitarja kull meta ma jkun hemm disponibbli ebda persunal tal-Kummissjoni kopert mir-Regolamenti tal-Persunal u jkun hemm diffikultajiet tekniċi sabiex l-impenji legali kollha jiġu ffirmati mill-uffiċjal tal-awtorizzazzjoni responsabbli, jenħtieġ li jkun awtorizzat li l-persunal imħaddem mill-Kummissjoni f’dak il-qasam jassumi impenji legali ta’ valur baxx ħafna li jasal sa EUR 2500 li jkunu marbutin ma’ pagamenti eżegwiti mill-kontijiet tal-imprest, u li jkun awtorizzat li Kapijiet tad-delegazzjonijiet tal-Unjoni jew id-deputati tagħhom jassumu impenji legali fuq l-istruzzjoni tal-uffiċjal tal-awtorizzazzjoni responsabbli tal-Kummissjoni. 🡻 2018/1046 premessa 38 (63)Ladarba jkunu ġew definiti l-kompiti u r-responsabbiltajiet tal-atturi finanzjarji, huwa biss possibbli li dawn jinżammu responsabbli taħt il-kundizzjonijiet stipulati fir-Regolamenti tal-Persunal. Fl-istituzzjonijiet tal-Unjoni ġew stabbiliti bordijiet speċjalizzati dwar l-irregolaritajiet finanzjarji skont ir-Regolament (UE, Euratom) Nru 966/2012. Madankollu, minħabba l-għadd limitat ta’ każijiet ippreżentati lilhom u għal raġunijiet ta’ effiċjenza, huwa xieraq li l-funzjonijiet tagħhom jiġu ttrasferiti lil bord interistituzzjonali mwaqqaf skont dan ir-Regolament (“il-bord”). Jenħtieġ li l-bord jitwaqqaf bil-għan li jivvaluta t-talbiet u joħroġ rakkomandazzjonijiet dwar il-ħtieġa li jittieħdu deċiżjonijiet dwar l-esklużjoni u l-impożizzjoni ta’ penali finanzjarji riferiti lilu mill-Kummissjoni jew minn istituzzjonijiet u korpi oħrajn tal-Unjoni, mingħajr preġudizzju għall-awtonomija amministrattiva tagħhom fir-rigward tal-membri tal-persunal tagħhom. Dak it-trasferiment għandu wkoll l-għan li jevita xogħol doppju u li jimmitiga r-riskji ta’ rakkomandazzjonijiet jew opinjonijiet kontradittorji, f’każijiet li fihom ikunu involuti kemm attur ekonomiku kif ukoll membru tal-persunal ta’ istituzzjoni jew korp tal-Unjoni. Hemm bżonn li tinżamm il-proċedura li permezz tagħha jkun possibbli għal uffiċjal tal-awtorizzazzjoni li jfittex konferma ta’ struzzjoni li dak l-uffiċjal iqis li tkun irregolari jew li tmur kontra l-prinċipju tal-ġestjoni finanzjarja tajba u b’hekk jinħeles minn kull obbligazzjoni. Il-kompożizzjoni tal-bord jenħtieġ li tiġi mmodifikata meta jaqdi dan ir-rwol. Jenħtieġ li l-bord ma jkollu l-ebda setgħa investigattiva. 🡻 2018/1046 premessa 39 ⇨ ġdid (64)Fir-rigward tad-dħul, hemm bżonn li jiġu indirizzati l-aġġustamenti negattivi tar-riżorsi proprji koperti mir-Regolament tal-Kunsill (UE, Euratom) Nru 609/2014 ⇨, ir-Regolament tal-Kunsill (UE, Euratom) 2021/770 u r-Regolament tal-Kunsill (UE, Euratom) [XXX] dwar il-metodi u l-proċedura li jintużaw biex jitqiegħdu għad-dispożizzjoni riżorsi proprji bbażati fuq l-Iskema għall-Iskambju ta’ Kwoti tal-Emissjonijiet, il-Mekkaniżmu ta’ Aġġustament tal-Karbonju fil-Fruntiera u l-profitti riallokati u dwar il-miżuri li jissodisfaw ir-rekwiżiti fi flus kontanti⇦ . Ħlief fil-każ ta’ riżorsi proprji, jenħtieġ li jinżammu l-kompiti u l-kontrolli eżistenti li jaqgħu taħt ir-responsabbiltà tal-uffiċjali tal-awtorizzazzjoni fl-istadji differenti tal-proċedura: l-istabbiliment tal-istima tal-ammonti riċevibbli, il-ħruġ ta’ ordnijiet ta’ rkupru, il-ħruġ tan-nota ta’ debitu li tinforma lid-debitur li ġie stabbilit l-ammont riċevibbli, u d-deċiżjoni, fejn neċessarju, li jiġi rrinunzjat intitolament soġġett għall-kriterji li jiggarantixxu l-konformità mal-ġestjoni finanzjarja tajba sabiex jiġi żgurat ġbir effiċjenti tad-dħul. 🡻 2018/1046 premessa 40 (65)Jenħtieġ li l-uffiċjal tal-awtorizzazzjoni jkun jista’ jirrinunzja għalkollox jew parzjalment għall-irkupru ta’ ammont riċevibbli stabbilit meta d-debitur ikun daħal f’xi wieħed mill-proċedimenti ta’ insolvenza ddefiniti fir-Regolament (UE) 2015/848 tal-Parlament Ewropew u tal-Kunsill, b’mod partikolari f’każijiet ta’ arranġamenti ġudizzjarji, kompożizzjonijiet u proċedimenti analogi. 🡻 2018/1046 premessa 41 (66)Jenħtieġ li jiġu stabbiliti dispożizzjonijiet speċifiċi dwar proċeduri għall-aġġustament jew għat-tnaqqis sa żero ta’ stima tal-ammont riċevibbli.

🡻 2018/1046 premessa 42 (67)Jenħtieġ li jiġi ċċarat iż-żmien tad-dħul fil-baġit ta’ ammonti riċevuti bħala multi, penali oħrajn u sanzjonijiet, u ta’ kwalunkwe imgħax akkumulat jew introjtu ieħor iġġenerat minnhom. 🡻 2018/1046 premessa 43 (68)Minħabba l-iżviluppi reċenti fis-swieq finanzjarji u r-rata applikata mill-Bank Ċentrali Ewropew (BĊE) għall-operazzjonijiet ta’ rifinanzjament ewlenin tiegħu, jenħtieġ li jiġu rieżaminati d-dispożizzjonijiet dwar ir-rata tal-imgħax għal multi jew għal penali oħrajn u jiġu previsti regoli f’każijiet ta’ rata tal-imgħax negattiva. 🡻 2018/1046 premessa 44 (69)Sabiex tkun riflessa n-natura speċifika ta’ ammonti riċevibbli li jikkonsistu f’multi jew penali oħrajn imposti minn istituzzjonijiet tal-Unjoni taħt it-TFUE jew it-Trattat li jistabbilixxi l-Komunità Ewropea tal-Enerġija Atomika (“it-Trattat Euratom”), jenħtieġ li jiddaħħlu dispożizzjonijiet speċifiċi dwar ir-rati tal-imgħax applikabbli għal ammonti dovuti iżda li għadhom ma tħallsux, f’każ li tali ammonti jiżdiedu mill-Qorti tal-Ġustizzja tal-Unjoni Ewropea. 🡻 2018/1046 premessa 45 (70)Ir-regoli dwar l-irkupru jenħtieġ li jiġu ċċarati u imsaħħa. B’mod partikolari, jenħtieġ li jiġi speċifikat li l-uffiċjal tal-kontabbiltà għandu jirkupra l-ammonti billi jpaċihom ukoll kontra ammonti dovuti lid-debitur minn aġenzija eżekuttiva meta jimplimenta l-baġit. 🡻 2018/1046 premessa 46 (71)Sabiex ikunu garantiti ċ-ċertezza legali u t-trasparenza, jenħtieġ li jiġu ddefiniti regoli dwar skadenzi li fihom għandha tintbagħat nota ta’ debitu. ⇩ ġdid (72)Sabiex tiġi ggarantita l-ġestjoni finanzjarja tajba u biex jiġi ggarantit l-irkupru effiċjenti tat-talbiet tal-Unjoni, hemm bżonn li l-uffiċjal tal-kontabbiltà tal-Kummissjoni jkun jista’ jiddependi fuq l-assistenza mill-Istati Membri għan-notifika u l-irkupru tat-talbiet tal-Unjoni. Jenħtieġ li tali assistenza titmexxa b’mod simili għal dik bejn l-Istati Membri għan-notifika u l-irkupru tat-talbiet tagħhom skont id-Direttiva tal-Kunsill 2010/24/UE. Jenħtieġ li l-għan tal-assistenza ma jkunx biss li tippermetti l-irkupru kull meta d-debitur ikollu assi mdaqqsa, iżda wkoll li tipprovdi informazzjoni suffiċjenti u affidabbli lill-uffiċjal tal-kontabbiltà f’każijiet ta’ insolvenza tad-debitur sabiex deċiżjoni ta’ rinunzja għall-irkupru tkun tista’ tiġi adottata f’każijiet fejn id-debitur ikun insolventi jew ma jkunx rintraċċabbli. Jenħtieġ li l-assistenza rigward in-notifika lid-debitur mill-Istat Membru ssir f’konformità mal-proċeduri nazzjonali applikabbli. Jenħtieġ li din tinkludi mhux biss id-deċiżjonijiet infurzabbli skont l-Artikolu 299 tat-Trattat dwar il-Funzjonament tal-Unjoni Ewropea (TFUE) iżda wkoll l-atti preparatorji qabel l-adozzjoni ta’ tali deċiżjoni, inkluża n-notifika ta’ noti ta’ debitu, tfakkiriet u ittri ta’ intimazzjoni u miżuri kawtelatorji biex jissalvagwardjaw id-drittijiet tal-Unjoni f’każijiet fejn tkun ġiet adottata deċiżjoni infurzabbli iżda jew tkun għadha ma ġietx notifikata jew tkun qed tistenna biex l-ordni li tiġi eżegwita tiġi mehmuża skont l-Artikolu 299 TFUE. Jenħtieġ li d-dettalji ta’ tali assistenza jiġu stabbiliti fi ftehim bejn il-Kummissjoni u l-Istati Membri jew bilateralment jew multilateralment. Madankollu, l-obbligu li tingħata tali assistenza għandu jeżisti anki jekk ma jiġi ffirmat l-ebda ftehim bħal dan. 🡻 2018/1046 premessa 47

(73)Sabiex tiġi żgurata l-ġestjoni tal-assi waqt li l-ġenerazzjoni ta’ redditu pożittiv tkun ukoll fil-mira, jenħtieġ li l-ammonti relatati ma’ multi, penalitajiet jew sanzjonijiet oħrajn imposti taħt it-TFUE jew it-Trattat Euratom, bħal multi ta’ kompetizzjonijiet li jkunu qegħdin jiġu kkontestati, jinġabru proviżorjament u jiġu investiti f’assi finanzjarji, u li tiġi ddeterminata l-assenjazzjoni tar-redditu fuqhom. Peress li l-Kummissjoni mhijiex l-unika istituzzjoni tal-Unjoni li hija intitolata timponi multi, penali oħrajn jew sanzjonijiet, jenħtieġ li jiġu stabbiliti dispożizzjonijiet dwar tali multi, penali oħrajn jew sanzjonijiet imposti minn istituzzjonijiet oħrajn tal-Unjoni u li jiġu stabbiliti regoli għall-irkupru tagħhom li jenħtieġ ikunu ekwivalenti għal dawk applikabbli għall-Kummissjoni. 🡻 2018/1046 premessa 48 (74)Sabiex jiġi żgurat li l-Kummissjoni jkollha l-informazzjoni kollha meħtieġa għall-adozzjoni tad-deċiżjonijiet ta’ finanzjament, jenħtieġ li jiġu stabbiliti r-rekwiżiti minimi għall-kontenut tad-deċiżjonijiet ta’ finanzjament fuq għotjiet, akkwisti, fondi fiduċjarji tal-Unjoni għal azzjonijiet esterni (“fondi fiduċjarji tal-Unjoni”), premjijiet, strumenti finanzjarji, faċilitajiet jew pjattaformi ta’ taħlit u garanziji baġitarji. Fl-istess ħin, sabiex tingħata perspettiva aktar fit-tul lir-riċevituri potenzjali, jenħtieġ li jkun permess li jiġu adottati deċiżjonijiet ta’ finanzjament għal aktar minn sena finanzjarja filwaqt li jiġi speċifikat li l-implimentazzjoni tkun soġġetta għad-disponibbiltà tal-approprjazzjonijiet baġitarji għas-snin finanzjarji rispettivi. Barra minn hekk, jenħtieġ li jitnaqqas l-għadd tal-elementi meħtieġa għad-deċiżjoni ta’ finanzjament. F’konformità mal-għan ta’ simplifikazzjoni, id-deċiżjoni ta’ finanzjament jenħtieġ li fl-istess ħin tikkostitwixxi programm annwali jew pluriennali ta’ ħidma. Peress li huma diġà stabbiliti fil-baġit annwali l-kontribuzzjonijiet lill-korpi tal-Unjoni msemmija fl-Artikoli 70 u 71, jenħtieġ li ma jkun hemm ebda rekwiżit li tiġi adottata deċiżjoni ta’ finanzjament speċifika f’dak ir-rigward. 🡻 2018/1046 premessa 49 (75)Fir-rigward tan-nefqa, jenħtieġ li jiġu ċċarati kemm ir-relazzjoni bejn id-deċiżjonijiet ta’ finanzjament, l-impenji baġitarji globali u l-impenji baġitarji individwali kif ukoll il-kunċetti ta’ impenn baġitarju u legali sabiex jiġi stabbilit qafas ċar għall-fażijiet differenti tal-implimentazzjoni tal-baġit. 🡻 2018/1046 premessa 50 (76)Sabiex b’mod partikolari jitqies l-għadd ta’ impenji legali assunti minn delegazzjonijiet u rappreżentazzjonijiet tal-Unjoni u ċ-ċaqliq fir-rata tal-kambju esperjenzat minnhom, jenħtieġ li l-impenji baġitarji proviżorji jkunu possibbli wkoll f’każijiet li fihom ir-riċevituri finali u l-ammont ikunu magħrufin. ⇩ ġdid (77)Sabiex il-Fond Agrikolu Ewropew ta’ Garanzija (FAEG) jiġi allinjat mal-proċeduri kontabilistiċi u baġitarji ġenerali, jenħtieġ li hekk kif ikun teknikament possibbli jitħalla jipproċedi b’impenji baġitarji individwali biex isiru l-pagamenti, mingħajr il-bżonn li l-ewwel isir impenn proviżorju globali biex isiru l-pagamenti segwiti minn impenji individwali f’perjodu ta’ mhux aktar minn xahrejn, jew, f’ċerti kundizzjonijiet, perjodu itwal. Barra minn hekk, biex ikunu jistgħu jipproċedu l-impenji baġitarji individwali u l-pagamenti għall-ewwel xahar tas-sena finanzjarja f’Diċembru, jenħtieġ li n-nefqa ta’ ġestjoni ta’ rutina għall-FAEG tiżdied mat-tipi ta’ nefqa li għalihom huma awtorizzati l-pagamenti li jsiru bil-quddiem. 🡻 2018/1046 premessa 51 (78)Rigward it-tipoloġija tal-pagamenti li huwa possibbli li jsiru mill-uffiċjali tal-awtorizzazzjoni, jenħtieġ li tiġi pprovduta kjarifika tad-diversi tipi ta’ pagamenti, skont il-prinċipju tal-ġestjoni finanzjarja tajba. Ir-regoli għall-ikklerjar tal-pagamenti tal-prefinanzjament jenħtieġ li jiġu ċċarati aktar b’mod partikolari għal sitwazzjonijiet li fihom ma jkunx possibbli kklerjar interim. Għal dak l-għan, jenħtieġ li jiddaħħlu dispożizzjonijiet xierqa fl-impenji legali assunti. 🡻 2018/1046 premessa 52 (79)Jenħtieġ li dan ir-Regolament jistipula li l-pagamenti jridu jsiru f’limiti ta’ żmien speċifikati u li, f’każ ta’ nuqqas ta’ rispett ta’ tali limiti ta’ żmien, il-kredituri jkunu intitolati għal imgħaxijiet ta’ inadempjenza li jiġu addebitati għall-baġit, ħlief f’każ tal-Istati Membri, il-Bank Ewropew tal-Investiment (BEI) u l-Fond Ewropew tal-Investiment (FEI).

⇩ ġdid (80)Jenħtieġ li l-elementi ewlenin tal-fatturi elettroniċi fl-akkwist pubbliku jkunu bbażati fuq ir-regoli stabbiliti fid-Direttiva 2014/55/UE. (81)Għal raġunijiet ta’ ċarezza, jenħtieġ li d-definizzjoni ta’ offerti mhux xierqa fl-akkwist pubbliku tiġi riveduta biex tinkludi offerti fejn l-operatur ekonomiku ma jkollux aċċess għall-akkwist imsemmi fl-Artikoli 180,181 u 183. (82)Hemm bżonn li jiġi ċċarat li kuntratti speċifiċi fl-ambitu ta’ kuntratti qafas konklużi ma’ operatur ekonomiku wieħed jistgħu jiġu aġġudikati u mmodifikati fil-limiti tat-termini previsti fil-kuntratt qafas. (83)Sabiex jitqiesu l-karatteristiċi speċifiċi tas-suq tal-proprjetà immobbli u biex jiġu ssimplifikati l-proċeduri ta’ akkwist għall-bini, jenħtieġ li jitneħħa r-rekwiżit li jkun hemm għadd minimu ta’ kandidati li jipparteċipaw fil-proċeduri. (84)Meta jitqies li l-miżuri ta’ pubbliċità ex ante huma l-istess bħal dawk għal proċeduri miftuħa, ristretti u kompetittivi b’negozjar, jenħtieġ li taħt ċerti kundizzjonijiet ikun permess l-użu ta’ proċedura nnegozjata mingħajr pubblikazzjoni minn qabel ta’ avviż ta’ kuntratt wara li tkun falliet proċedura kompetittiva b’negozjar. (85)Jeħtieġ li jiġu esklużi mill-kamp ta’ applikazzjoni tar-regoli tal-akkwist ta’ dan ir-Regolament is-servizzi ta’ ċertifikazzjoni u awtentikazzjoni tad-dokumenti li jipprovdu n-nutara, dment li l-proċeduri li jirregolaw dawn is-servizzi fl-Istat Membru kkonċernat ma jkunux miftuħa għall-kompetizzjoni. (86)Huwa xieraq li tiġi prevista l-possibilità li jkun hemm proċeduri nnegozjati mingħajr pubblikazzjoni minn qabel għal servizzi li jipprovdu organizzazzjonijiet tal-Istati Membri li ma jistgħux jipparteċipaw fi proċeduri kompetittivi. (87)Sabiex tiġi ggarantita l-konformità mal-każistika tal-Qorti tal-Ġustizzja (sentenza tal-Qorti Ġenerali fil-Kawża T-661/18, Securitec vs Il-Kummissjoni), jenħtieġ li l-uffiċjal tal-awtorizzazzjoni jitlob li l-provi għall-kriterji ta’ esklużjoni u ta’ għażla jiġu ppreżentati qabel id-deċiżjoni ta’ aġġudikazzjoni. 🡻 2018/1046 premessa 53 (88)Huwa xieraq li jiġu integrati d-dispożizzjonijiet dwar il-validazzjoni u l-awtorizzazzjoni tan-nefqa f’artikolu wieħed u li tiddaħħal definizzjoni ta’ ‘diżimpenji’. Peress li t-tranżazzjonijiet jitwettqu f’sistemi kompjuterizzati, jeħtieġ li l-iffirmar ta’ kupun “mgħoddi għall-pagament” bħala espressjoni tad-deċiżjoni ta’ validazzjoni jiġi sostitwit minn firma b’sigurtà elettronika, ħlief f’għadd limitat ta’ każijiet. Jenħtieġ ukoll li jiġi ċċarat li l-validazzjoni tan-nefqa tapplika għall-kostijiet kollha eliġibbli, inklużi, kif ikun il-każ għall-ikklerjar tal-prefinanzjament, kostijiet li mhumiex assoċjati ma’ talba għall-pagament. 🡻 2018/1046 premessa 54 (89)Sabiex tonqos il-kumplessità, jiġu ssimplifikati r-regoli eżistenti u titjieb il-leġġibbiltà ta’ dan ir-Regolament, jenħtieġ li jiġu stabbiliti regoli komuni għal aktar minn strument ta’ implimentazzjoni tal-baġit wieħed. Għal dawn ir-raġunijiet, ċerti dispożizzjonijiet jenħtieġ li jiġu raggruppati, l-għażla tal-kliem u l-kamp ta’ applikazzjoni ta’ dispożizzjonijiet oħrajn jenħtieġ li jiġu allinjati u ripetizzjonijiet u kontroreferenzi żejda jenħtieġ li jitneħħew. 🡻 2018/1046 premessa 55 (90)Jenħtieġ li kull Istituzzjoni tal-Unjoni tistabbilixxi kumitat tal-progress dwar l-awditu intern bil-kompitu li jiggarantixxi l-indipendenza tal-awditur intern, jimmonitorja l-kwalità tax-xogħol ta’ awditu intern u jiżgura li r-rakkomandazzjonijiet dwar l-awditu intern u estern jiġu kkunsidrati kif suppost u jsir segwitu għalihom mis-servizzi tagħha. Il-kompożizzjoni ta’ dak il-kumitat tal-progress tal-awditjar intern jenħtieġ li jkun deċiż minn kull istituzzjoni tal-Unjoni b’kont meħud tal-awtonomija organizzattiva tagħha u l-importanza tal-pariri minn esperti indipendenti. 🡻 2018/1046 premessa 56

(91)Jenħtieġ li titpoġġa aktar enfasi akbar fuq il-prestazzjoni u r-riżultati tal-proġetti ffinanzjati mill-baġit. Għaldaqstant huwa xieraq li tiġi ddefinita forma addizzjonali ta’ finanzjament li mhijiex marbuta mal-kostijiet tal-operazzjonijiet rilevanti minbarra l-forom ta’ kontribuzzjoni tal-Unjoni diġà stabbiliti sew (rimborż tal-kostijiet eliġibbli fil-fatt imġarrbin, kostijiet unitarji, somom f’daqqa u finanzjament b’rata fissa). Jenħtieġ li l-forma addizzjonali ta’ finanzjament tkun ibbażata fuq l-adempiment ta’ ċerti kundizzjonijiet ex ante jew fuq il-ksib ta’ riżultati mkejlin b’referenza għal tragwardi stabbiliti preċedentement jew permezz ta’ indikaturi tal-prestazzjoni. 🡻 2018/1046 premessa 57 (92)Meta l-Kummissjoni twettaq valutazzjonijiet tal-kapaċità operazzjonali u finanzjarja tar-riċevituri ta’ fondi tal-Unjoni jew tas-sistemi u l-proċeduri tagħhom, jenħtieġ li tkun kapaċi tiddependi fuq il-valutazzjonijiet diġà mwettqin minnha, minn entitajiet oħrajn jew donaturi bħal aġenziji nazzjonali u organizzazzjonijiet internazzjonali, sabiex tevita valutazzjonijiet duplikati tal-istess riċevituri. Jenħtieġ li tintuża l-possibilità għal rikonoxximent reċiproku tal-valutazzjonijiet imwettqin minn entitajiet oħrajn fejn tali valutazzjonijiet ikunu saru f’konformità ma’ kundizzjonijiet ekwivalenti għal dawk stipulati f’dan ir-Regolament għall-metodu ta’ implimentazzjoni applikabbli. Għaldaqstant, sabiex jitrawwem ir-rikonoxximent reċiproku tal-valutazzjonijiet fost id-donaturi, jenħtieġ li l-Kummissjoni tippromwovi r-rikonoxximent ta’ standards aċċettati f’livell internazzjonali jew l-aħjar prattiki internazzjonali. 🡻 2018/1046 premessa 58 (93)Huwa importanti wkoll li jiġu evitati sitwazzjonijiet fejn ir-riċevituri ta’ fondi tal-Unjoni jiġu awditjati diversi drabi minn entitajiet differenti dwar l-użu ta’ dawn il-fondi. Għaldaqstant jenħtieġ li tkun possibbli d-dipendenza fuq awditi diġà mwettqin minn awdituri indipendenti dment li jkun hemm evidenza suffiċjenti tal-kompetenza u l-indipendenza tagħhom u dment li x-xogħol tal-awditjar ikun ibbażat fuq standards aċċettati ta’ awditjar fil-livell internazzjonali li jipprovdu aċċertazzjoni raġonevoli u li jkunu twettqu fuq id-dikjarazzjonijiet u r-rapporti finanzjarji li jistipulaw l-użu tal-kontribuzzjoni tal-Unjoni. Jenħtieġ li tali awditi sussegwentement jifformaw il-bażi tal-garanzija kumplessiva fuq l-użu tal-fondi tal-Unjoni. Għal dak l-għan huwa importanti li jkun żgurat li r-rapport tal-awditur indipendenti u d-dokumentazzjoni tal-awditjar relatata isiru disponibbli, fuq talba, lill-Kummissjoni, il-Parlament Ewropew, il-Kummissjoni, il-Qorti tal-Awdituri u l-awtoritajiet tal-awditjar tal-Istati Membri. 🡻 2018/1046 premessa 59 (94)Sabiex tkun possibbli d-dipendenza fuq valutazzjonijiet u awditi u sabiex jitnaqqas il-piż amministrattiv fuq persuni u entitajiet li jirċievu fondi tal-Unjoni, huwa importanti li jiġi ggarantit li kwalunkwe informazzjoni diġà disponibbli fl-istituzzjonijiet tal-Unjoni, l-awtoritajiet ta’ ġestjoni jew korpi u entitajiet oħra li jimplimentaw il-fondi tal-Unjoni, terġa’ tintuża sabiex ikunu evitati talbiet multipli lir-riċevituri jew il-benefiċjarji. 🡻 2018/1046 premessa 60 (95)Sabiex ikun previst mekkaniżmu ta’ kooperazzjoni fit-tul mar-riċevituri, jenħtieġ li tkun prevista l-possibilità li jiġu ffirmati ftehimiet qafas ta’ sħubija finanzjarja. Il-ftehimiet qafas ta’ sħubija finanzjarja jenħtieġ li jiġu implimentati permezz ta’ għotjiet jew ta’ ftehimiet ta’ kontribuzzjoni ma’ persuni u entitajiet li jimplimentaw fondi tal-Unjoni. Għal dak l-għan, il-kontenut minimu ta’ tali ftehimiet ta’ kontribuzzjoni jenħtieġ li jiġi speċifikat. Il-ftehimiet qafas ta’ sħubija finanzjarja jenħtieġ li ma jillimitawx indebitament l-aċċess għall-finanzjament tal-Unjoni. 🡻 2018/1046 premessa 61 (96)Jenħtieġ li l-kundizzjonijiet u l-proċeduri għas-sospensjoni, it-terminazzjoni jew it-tnaqqis ta’ kontribuzzjoni tal-Unjoni jiġu armonizzati fl-istrumenti ta’ implimentazzjoni tal-baġit differenti, bħal għotjiet, akkwist, ġestjoni indiretta, premjijiet, eċċ. Jenħtieġ li jiġu definiti r-raġunijiet għal tali sospensjoni, terminazzjoni jew tnaqqis. 🡻 2018/1046 premessa 62 (97)Jenħtieġ li dan ir-Regolament jistabbilixxi perjodi standard li għalihom jenħtieġ li r-riċevituri jżommu d-dokument relatati mal-kontribuzzjonijiet mill-Unjoni sabiex jiġu evitati rekwiżiti kuntrattwali diverġenti jew sproporzjonati filwaqt li xorta jiġi pprovdut biżżejjed żmien għall-Kummissjoni, il-Qorti tal-Awdituri u l-Uffiċċju Ewropew Kontra l-Frodi (OLAF) biex jiksbu aċċess għal tali data u dokumenti u jwettqu l-kontrolli u l-awditi ex post. Barra minn hekk, kwalunkwe persuna jew entità li tirċievi fondi tal-Unjoni jenħtieġ li tkun obbligata tikkoopera fil-protezzjoni tal-interessi finanzjarji tal-Unjoni.

🡻 2018/1046 premessa 63 (98)Sabiex tiġi pprovduta informazzjoni adegwata lill-parteċipanti u lir-riċevituri u sabiex jiġi żgurat li jkollhom il-possibilità li jeżerċitaw id-dritt ta’ difiża tagħhom, jenħtieġ li l-parteċipanti u r-riċevituri jitħallew jippreżentaw l-osservazzjonijiet tagħhom qabel ma jadottaw xi miżura li taffettwa b’mod avvers id-drittijiet tagħhom u jenħtieġ li jkunu infurmati dwar il-mezzi ta’ rimedju disponibbli sabiex jikkontestaw tali miżura. ⇩ ġdid (99)Fil-kuntest ta’ proċedura ta’ aġġudikazzjoni ma hemmx bżonn li l-uffiċjal tal-awtorizzazzjoni responsabbli jipprovdi opportunità lil parteċipant biex jippreżenta osservazzjonijiet meta dan il-parteċipant ikun ġie rifjutat minn proċedura ta’ aġġudikazzjoni. Sabiex tiġi ggarantita ċ-ċertezza legali, jenħtieġ li dan ikun speċifikat ukoll fid-dispożizzjoni dwar proċeduri kontradittorji u mezzi ta’ rimedju. (100)Meta wieħed iqis l-ambjent ġeopolitiku dejjem aktar diffiċli b’theddid ibridu u ċibernetiku li qed jevolvi b’mod rapidu, kif ukoll il-bżonn għal trasformazzjoni diġitali bl-esponiment inerenti tagħha għal vulnerabbiltajiet tekniċi, l-Unjoni għandha bżonn tiggarantixxi l-protezzjoni tas-sigurtà u tal-ordni pubbliku tal-Unjoni jew tal-Istati Membri tagħha, kif rifless fil-politika pubblika u fil-liġi. Dan jikkonċerna l-preservazzjoni tal-interessi fundamentali tas-soċjetà bħall-iżgurar tas-sigurtà tal-provvista tal-enerġija, il-ġlieda kontra l-kriminalità organizzata u l-frodi. Filwaqt li tirrispetta kull ftehim internazzjonali tal-Unjoni, l-aġġudikazzjoni ta’ fondi tal-Unjoni fir-rigward ta’ assi u interessi strateġiċi, bħal infrastruttura diġitali jew spazjali, u sistemi u servizzi ta’ komunikazzjoni u informazzjoni, tista’ teżiġi l-applikazzjoni ta’ kundizzjonijiet speċifiċi biex tiġi ggarantita tali protezzjoni inkluż għall-integrità tas-sistemi ta’ komunikazzjoni u informazzjoni, u ktajjen tal-provvista relatati. Jenħtieġ li t-tipi ta’ kundizzjonijiet u rekwiżiti għall-applikazzjoni tagħhom jiġu ċċarati. 🡻 2018/1046 premessa 64 (101)Sabiex ikunu mħarsa l-interessi finanzjarji tal-Unjoni, jenħtieġ li l-Kummissjoni tistabbilixxi sistema unika ta’ identifikazzjoni bikrija u ta’ esklużjoni. 🡻 2018/1046 premessa 65 (102)Jenħtieġ li s-sistema ta’ identifikazzjoni bikrija u ta’ esklużjoni tapplika għal parteċipanti, riċevituri, entitajiet li fuq il-kapaċità tagħhom il-kandidat jew l-offerent ikun biħsiebu joqgħod, għal sottokuntratturi ta’ kuntrattur, għal kwalunkwe persuna jew entità li tirċievi fondi tal-Unjoni fejn il-baġit ikun implimentat b’ġestjoni indiretta, għal kwalunkwe persuna jew entità li tirċievi fondi tal-Unjoni fl-ambitu ta’ strumenti finanzjarji implimentati b’ġestjoni diretta, għal parteċipanti jew riċevituri li dwarhom taw informazzjoni entitajiet li jimplimentaw il-baġit b’ġestjoni kondiviża, u għal sponsors. ⇩ ġdid (103)Sabiex tissaħħaħ il-protezzjoni tal-interessi finanzjarji tal-Unjoni, jenħtieġ li tiġi rinfurzata s-sistema ta’ identifikazzjoni bikrija u ta’ esklużjoni. Huwa importanti li jiġi evitat li persuna jew entità f’sitwazzjoni ta’ esklużjoni tkun tista’ tapplika għall-implimentazzjoni ta’ fondi, jew tintgħażel għall-implimentazzjoni tagħhom, jew li tirċievi tali fondi fil-kuntest ta’ programm f’ġestjoni kondiviża. Meta jkun hemm sentenza finali jew deċiżjoni amministrattiva finali, jenħtieġ li l-uffiċjal tal-awtorizzazzjoni responsabbli jkun jista’ jeskludi persuna jew entità, dment li din tal-aħħar tkun f’sitwazzjoni ta’ esklużjoni u titqies bħala mhux affidabbli billi tkun wettqet ċerta mġiba ħażina serja msemmija fl-Artikolu 139(1). Fin-nuqqas ta’ sentenza finali jew deċiżjoni amministrattiva finali, jenħtieġ li l-uffiċjal tal-awtorizzazzjoni responsabbli ikollu s-setgħa ta’ esklużjoni, abbażi ta’ klassifikazzjoni preliminari fil-liġi magħmula mill-bord imsemmi fl-Artikolu 146, wara li jikkunsidra l-fatti u l-konstatazzjonijiet stabbiliti fil-kuntest ta’ awditi jew investigazzjonijiet imwettqa mill-Uffiċċju Ewropew ta’ Kontra l-Frodi (OLAF), l-Uffiċċju tal-Prosekutur Pubbliku Ewropew (UPPE), il-Qorti Ewropea tal-Awdituri (QEA) jew xi verif